Kehadiran PM suntik semangat Harimau Malaya benam Bangladesh 4-1

Harimau Malaya berjaya menamatkan penantian lebih empat dekad untuk melayakkan diri secara merit ke Piala Asia 2023 dalam suasana penuh emosi di Stadium Nasional di Bukit Jalil, malam ini.

Ternyata kehadiran Perdana Menteri Datuk Seri Ismail Sabri Yaakob memberi sokongan kepada pasukan kebangsaan semasa menentang Bangladesh malam ini berjaya menyuntik semangat para pemain dalam memburu kemenangan selepas tewas 2-1 kepada Bahrain tempoh hari.

Skuad Harimau Malaya bimbingan Ketua Jurulatih Kim Pan Gon berpesta gol membelasah Bangladesh 4-1, pada aksi terakhir Kumpulan E saingan Kelayakan Piala Asia.

Kemenangan disaksikan 52,964 penonton itu, membolehkan pasukan negara mengumpul keseluruhan enam mata untuk menamatkan kempen kelayakan di kedudukan kedua di belakang Bahrain, sekali gus mengesahkan kemaraan ke Piala Asia 2023, selaku antara lima naib juara terbaik kumpulan.

Keempat-empat gol pasukan negara malam ini masing-masing dijaringkan Muhammad Safawi Rasid, Dion Cools, Muhammad Syafiq Ahmad dan pemain gantian Darren Lok.

Pada aksi bersejarah itu, Malaysia yang bermotivasi tinggi untuk memburu tiga mata memulakan perlawanan dengan garang, apabila memberikan amaran seawal minit keenam apabila rembatan penyerang Muhammad Syafiq Ahmad terkena tiang, tatkala penjaga gol Anisur Rahman sudah tertewas.

Asakan demi asakan dilancarkan Malaysia di awal permainan membuahkan hasil, apabila Muhammad Safawi Rasid meletakkan pasukan di depan pada minit ke-16 menerusi sepakan penalti, susulan Matthew Davies dijatuhkan Mohammad Atiqur Rahman.

Tiga minit berselang, Muhammad Safawi terlepas peluang menggandakan kedudukan buat Malaysia dan meraih gol kedua peribadinya malam ini, selepas tandukan pemain Johor Darul Ta’zim (JDT) itu yang tidak dikawal berjaya ditepis Rahman.

Ketika Malaysia mendominasi permainan, Bangladesh ‘mendiamkan’ seketika suasana Stadium Nasional, apabila meledak gol penyamaan pada minit ke-31, selepas Mohammad Ibrahim menanduk masuk bola yang berpunca dari lontaran ke dalam jarak jauh rakan sepasukan.

Namun pasukan negara pantas memberikan respons apabila kembali mendahului perlawanan pada minit ke-38, menerusi rembatan kaki kiri pemain pertahanan Dion Cools yang gagal ditampan kemas Rahman, sekali gus meledak gol pertamanya bersama skuad kebangsaan.

Malaysia terus menguasai permainan dan berjaya melebarkan defisit jaringan apabila Muhammad Syafiq yang juga kapten malam ini, menanduk masuk hantaran jarak jauh Mohamad Faisal Halim selepas dua minit bersambung babak kedua.

Pasukan lawan yang dibimbing Javier Fernandes Penato mempunyai peluang merapatkan kedudukan pada minit ke-57, namun rembatan pemain gantian Md Foysal Ahmed Fahim dari jarak dekat berjaya ditepis penjaga gol Ahmad Syihan Hazmi.

Pasukan negara yang kali terakhir mara secara merit ke Piala Asia pada edisi 1980 di Kuwait mengesahkan kemenangan dengan jaringan keempat, selepas pemain gantian Darren Lok memanfaatkan hantaran Muhammad Akhyar Abdul Rashid pada minit ke-73.

Bagaimanapun, impian Muhammad Akhyar untuk mencetak nama sebagai penjaring selepas tandukannya pada minit ke-79 hanya terkena palang, sekali gus keputusan 4-1 kekal sehingga wisel penamat dibunyikan pengadil Zaid Thamer Mohammed dari Iraq.

Sebagai rekod, kali terakhir Malaysia membuat penampilan di Piala Asia pada edisi 2007 ketika menjadi tuan rumah bersama.


Tol percuma, diskaun 50 peratus mulai Sabtu hingga 1 Mei: Ismail Sabri

Kerajaan bersetuju memberi tol percuma serta diskaun hingga 50 peratus kepada pengguna lebuh raya utama negara bermula jam 12 tengah malam Sabtu ini hingga 11.59 malam pada 1 Mei ini.

Perdana Menteri Datuk Seri Ismail Sabri Yaakob berkata persetujuan yang dicapai selepas rundingan bersama 30 syarikat konsesi lebuh raya itu bakal membabitkan manfaat keseluruhan RM77.11 juta.

Jumlah manfaat ini akan ditanggung bersama oleh kerajaan dan syarikat konsesi.

Ismail Sabri berkata, langkah kerajaan memperuntukkan dana untuk tol percuma dan diskaun itu selaras fasa peralihan ke endemik sejak 1 April lalu dan sempena sambutan Aidilfitri yang dijangka pada 3 Mei depan.

“Pemberian tol percuma membabitkan lebuh raya milik Kumpulan PLUS Malaysia Berhad (PLUS) yang menghubungkan jaringan lLebuh Raya Utara-Selatan (PLUS) dan Anih Berhad (ANIH) yang menghubungkan Lebuh Raya Pantai Timur (LPT).

“Ia akan bermula pada jam 12 tengah malam pada 30 April ini sehingga jam 11:59 malam pada 1 Mei depan, kepada semua kelas kenderaan,” kata Perdana Menteri dalam kenyataan, hari ini.

Berbanding tahun-tahun sebelum ini, Ismail Sabri berkata pemberian tol percuma di PLUS dan LPT juga akan diberikan ketika orang ramai dalam perjalanan pulang ke kediaman masing-masing.

Menurutnya, ia akan mula berkuat kuasa pada jam 12 tengah malam, 7 Mei depan hingga jam 11:59 malam keesokan harinya untuk semua kelas kenderaan.

“Sementara itu, tawaran diskaun tol antara 30 peratus dan 50 peratus akan diberikan kepada lebuh raya lain pada tarikh dan masa yang sama kepada semua kelas kenderaan.

“Diharapkan dengan pemberian tol percuma dan diskaun tol sempena perayaan Aidilfitri tahun ini akan memeriahkan lagi sambutan Aidilfitri bersama-sama orang tersayang.

“Keputusan kerajaan ini juga mengambil kira impak pandemik kepada sumber pendapatan sebahagian besar Keluarga Malaysia sebelum ini dan bagi mengurangkan bebanan pengguna lebuh raya khususnya golongan berpendapatan rendah.

“Pada masa sama, saya berharap kita sebagai Keluarga Malaysia dapat bertoleransi dan sentiasa bersabar dengan kehadiran jutaan kenderaan di lebuh raya sepanjang musim perayaan yang bakal tiba ini. Pandulah dengan cermat dan sentiasa berhati-hati di jalan raya,” katanya.


Ustazah, dua anak disahkan maut kereta jatuh sungai

Seorang guru agama dan dua anaknya disahkan lemas setelah kereta Proton Persona yang dinaiki terbabas sebelum terjunam ke dalam sungai di Jambatan Pantai Cicar, Kuala Ketil, dekat Baling, petang semalam.

Mashitoh Ibrahim, 37, guru agama Sekolah Kebangsaan Kampung Selarong itu ditemukan bersama dua anaknya, Mohd Ziyad Zikri Sharudin, 7, dan Mohd Ziyad Haziq, 5, di bahagian belakang kereta terbabit yang tenggelam di dasar sungai berkenaan.

Proton Persona itu ditarik dari dasar sungai, pada kedalaman hampir lima meter dengan bantuan kren sebelum ketiga-tiga mangsa ditemukan.

Timbalan Pengarah Jabatan Bomba dan Penyelamat Malaysia (JBPM) Kedah Syufaat Kamaron berkata operasi mencari dan menyelamat (SAR) dilakukan oleh pasukan Balai Bomba dan Penyelamat (BBP) Amanjaya dan Baling sejurus menerima panggilan, jam 6.42 petang.

Beliau berkata, pada 11 malam tadi, bomba berjaya mengesan lokasi kedudukan kereta Proton Persona berkenaan di dasar sungai berkenaan.

“Anggota kami melakukan penandaan di lokasi yang dikenal pasti dan selepas itu, anggota penyelam dari Pasukan Penyelamat Di Air (PPDA) yang melakukan selaman mengesahkan kenderaan itu di lokasi kejadian.

“Proses untuk menaikkan kenderaan itu dilakukan bermula 11.30 malam sehingga 3.30 pagi tadi dan kereta itu berjaya dibawa naik di atas jambatan.

“Ketiga-tiga beranak itu ditemukan tidak tersepit di bahagian belakang kereta itu dan berjaya dikeluarkan sebelum diserahkan kepada pihak polis,” katanya menurut laporan Harian Metro.

Syufaat berkata, mayat pertama yang berjaya dikeluarkan adalah si ibu pada jam 3.32 pagi disusuli dua anaknya selang dua minit kemudian.

Difahamkan, mayat tiga beranak itu dihantar ke Hospital Kulim untuk tindakan lanjut.


Kapal perang utama Russia tenggelam, Moscow bertindak balas

Letupan kuat kedengaran di Kyiv pada Jumaat dan pertempuran berterusan di timur selepas Ukraine mengaku bertanggungjawab atas tenggelamnya kapal perang utamanya Laut Hitam angkatan laut Russia, ketika Moscow bersedia memulakan serangan baharu yang berkemungkinan menentukan keputusan konflik yang bermula 24 Februari lalu.

Serangan itu antara yang paling ketara di wilayah ibu negara Ukraine sejak tentera Russia berundur dari kawasan itu awal bulan ini sebagai persediaan menghadapi pertempuran di selatan dan timur.

Terdahulu, Russia mengesahkan kapal perang utamanya di Laut Hitam, Moskva, tenggelam pada Khamis (14 April 2022) selepas berlaku letupan dan kebakaran, yang didakwa oleh Ukraine berpunca daripada serangan peluru berpandu mereka.

Kapal utama Russia era Kesatuan Soviet tenggelam ketika ia ditunda ke pelabuhan dalam cuaca ribut, lapor agensi berita Russia yang memetik kenyataan Kementerian Pertahanan.

Russia berkata lebih 500 anak kapal telah dipindahkan selepas berlaku letupan. Kyiv mendakwa menembak kapal itu dengan peluru berpandu Neptun buatan Ukraine.

Russia, yang tidak mengakui serangan Ukraine menjadi punca kapal utamanya tenggelam berkata insiden berkenaan masih dalam siasatan.

“Ketika kapal penjelajah Moskva sedang ditunda ke pelabuhan, kapal itu hilang kestabilan akibat kerosakan pada badannya akibat kebakaran,” kata Kementerian Pertahanan.

“Dalam keadaan laut yang bergelora, kapal itu karam,” katanya.

Insiden itu berlaku ketika tentera laut Russia meneruskan pengeboman ke atas bandar-bandar Ukraine di Laut Hitam hampir 50 hari selepas ia melancarkan pencerobohan. Penduduk Odesa dan Mariupol, di Laut Azov yang bersebelahan, telah bersiap sedia untuk serangan baharu Russia.

Amerika Syarikat berkata mereka tidak mempunyai maklumat yang mencukupi untuk menentukan sama ada Moskva tenggelam kerana terkena peluru berpandu.

“(Tetapi) sudah tentu, cara ini berlaku, ia satu tamparan besar kepada Russia,” kata Penasihat Keselamatan Negara Jake Sullivan.

Tentera Rusia telah berundur dari beberapa bahagian di utara Ukraine selepas gagal menawan ibu kota Kyiv. Ukraine dan sekutu Baratnya berkata Moscow sedang menempatkan semula tenteranya untuk serangan baharu di wilayah timur Donbas.

Russia melancarkan serangannya bagi menghalang Ukraine daripada menyertai pakatan tentera Pertubuhan Perjanjian Atlantik Utara (NATO). Tetapi pencerobohan itu telah mendorong Finland, yang berkongsi sempadan panjang dengan Russia, dan Sweden berdekatan untuk mempertimbangkan untuk menyertai pakatan yang diketuai AS itu.

Moscow memberi amaran kepada NATO pada Khamis bahawa jika Sweden dan Finland menyertai, Russia akan menggunakan senjata nuklear dan peluru berpandu hipersonik di kawasan enklaf Russia di Laut Baltik, di tengah-tengah Eropah.

Mengulas mengenai pengunduran tentera Russia, Pengarah CIA Williams Burns berkata ancaman Russia yang berpotensi menggunakan senjata nuklear di Ukraine tidak boleh dipandang ringan, tetapi agensi itu tidak melihat banyak bukti praktikal yang menguatkan kebimbangan itu.

Tentera laut Russia melancarkan peluru berpandu penjelajahnya ke Ukraine dan aktiviti Laut Hitam adalah penting untuk menyokong operasi darat di selatan dan timur, di mana ia berusaha untuk merampas kawalan penuh ke atas pelabuhan Mariupol, sasaran utamanya di Donbas.

Russia berkata pada Rabu lebih 1,000 marin Ukraine dari salah satu unit yang masih bertahan di Mariupol telah menyerah diri. Pegawai Ukraine bagaimanapun enggan mengulas.

Jika ditawan, Mariupol akan menjadi bandar besar pertama yang jatuh ke tangan tentera Russia sejak mereka menyerang, membolehkan Moscow mengukuhkan koridor darat antara kawasan timur Donbas yang dikuasai pemisah dan wilayah Crimea yang dirampas pada 2014.

Ukraine berkata, beribu-ribu orang dipercayai terbunuh di Mariupol, di mana usaha sedang dijalankan untuk memindahkan orang awam. Pada Khamis, Kementerian Pertahanan Russia berkata 815 orang telah dipindahkan dari bandar itu dalam tempoh 24 jam yang lalu.

Pegawai Ukraine telah lama memberi amaran bahawa Russia sedang mengumpulkan tentera untuk serangan di bahagian timur, termasuk di Kharkiv, bandar kedua terbesar di Ukraine.

Tetapi Timbalan Menteri Pertahanan Ukraine, Hanna Malyar, berkata pada Khamis bahawa Russia juga menempatkan tentera di sepanjang sempadan negara itu dengan Belarus dan wilayah Transdniestria yang memisahkan diri daripada Moldova.

Moldova secara berasingan menuduh tentera Russia cuba merekrut penduduknya Moldova. Bagaimanapun, pihak berkuasa di Transdniestria, bersempadan dengan selatan Ukraine, menafikan Rusia sedang menyediakan pasukan di sana.

Moscow berkata Ukraine telah melakukan serangan helikopter ke atas wilayah Bryansk Russia, yang terbaru daripada beberapa serangan rentas sempadan yang dikatakan oleh Kremlin boleh mencetuskan serangan balas terhadap Kyiv.

Tujuh orang cedera dalam serangan Bryansk, kata pegawai Russia. Satu lagi wilayah, Belgorod, berkata sebuah kampung di situ diserang tetapi tiada sesiapa yang cedera.


Itali ke final EURO 2020

Itali yang menjadi pasukan pilihan EURO 2020 sekali lagi menunjukkan keunggulan melangkah ke final walaupun pada aksi sepenuh masa berdepan Sepanyol jam 3 pagi tadi waktu Malaysia, kesebelasan skuad Azzurri hanya mampu diikat 1-1.

Namun kegagalan tiga pemain skuad La Furia Roja (Red Fury) menjaringkan gol pada penentuan sepakan penalti, membuatkan Rom bergemuruh dengan sorakan penyokong Itali.

Selepas sepakan Alvaro Morata diselamatkan, pemain tengah Chelsea, Jorginho tidak mensia-siakan peluang merembat mencecah jaring Sepanyol sekali gus membawa Itali ke final untuk bertemu sama ada England atau Denmark di London, awal pagi Isnin ini waktu Malaysia.

Dua lagi sepakan oleh pemain Sepanyol – Olmo dan Moreno – tersasar, sebaliknya hanya seorang pemain Itali – Locatelli – yang gagal menjaringkan gol, sementara Belotti, Bonucci, dan Bernardeschi masing-masing melegakan peminat mereka menjadikan kedudukan akhir 4-2.

Terdahulu, Federico Chiesa mengambil peluang menjaringkan gol dengan sepakan melengkung pada minit ke 60 separuh masa kedua menerusi serangan balas pantas Itali yang mengkucar kacirkan pertahanan Sepanyol.

Namun, 10 minit sebelum wisil penamat ditiup, Morata bergandingan dengan Dani Olmo berhasil menyamakan kedudukan 1-1, namun dia sendiri gagal menjaringkan gol ketika penentuan sepakan penalti.

Laluan ke akhir


PN Terengganu selesai agih kerusi PRN

Perikatan Nasional (PN) Terengganu selesai mengagihkan kerusi bagi menghadapi Pilihan Raya Negeri (PRN) tidak lama lagi.

Ketua Penerangan Parti Pribumi Bersatu (Bersatu) Terengganu, Badrolhisham Mohamed @ Shafie berkata keputusan akhir pengagihan kerusi itu dipersetujui oleh kedua-dua komponen PN iaitu PAS dan BERSATU.

Katanya senarai itu akan diserah dan dibincangkan oleh Majlis Presiden selewat-lewatnya pertengahan bulan ini.

“Perbincangan seterusnya sedang dilakukan jawatankuasa PN adalah kesesuaian dan kemampuan calon daripada Bersatu bertanding di kawasan DUN,” katanya lapor BH.

Pada Pilihan Raya Umum ke-14 (PRU-14), komponen PN, PAS memenangi 22 daripada 32 kerusi DUN di negeri itu.

Sebelum ini enam negeri terlibat dilaporkan mencapai persetujuan untuk membubarkan DUN masing-masing pada tempoh dua minggu terakhir Jun ini bagi memberi laluan kepada PRN.


Akurlah dengan keputusan mahkamah, kata Muhyiddin

Perikatan Nasional (PN) tetap menjunjung kebebasan badan kehakiman dan kedaulatan undang-undang selaras dengan Perlembagaan Persekutuan dan prinsip Rukun Negara, kata Pengerusinya Tan Sri Muhyiddin Yassin.

Berucap pada Konvensyen PN 2022 dan sambutan Ulang Tahun PN Kedua di Taman Ekspo Pertanian Malaysia Serdang (MAEPS), Serdang hari ini (27 Ogos 2022) beliau menegaskan adalah tidak adil bagi mana-mana parti politik untuk menyerang badan kehakiman.

Malah, katanya parti politik sepatutnya akur dengan keputusan mahkamah walaupun ia membabitkan kepemimpinan parti itu sendiri, bukannya membuat ugutan terhadap hakim apabila pemimpin mereka dijatuhi hukuman.

“Tidak adil bagi mana-mana parti politik untuk mempersoalkan kebebasan badan kehakiman, apa lagi membuat ugutan terhadap para hakim apabila pemimpin mereka dijatuhkan hukuman.

“Akurlah dengan keputusan mahkamah,” katanya dipercayai merujuk kepada tindakan UMNO dan Barisan Nasional (BN) yang mempersoal keputusan Mahkamah Persekutuan yang menghantar bekas Perdana Menteri Datuk Seri Najib Razak ke penjara.

Panel lima hakim Mahkamah Persekutuan diketuai Ketua Hakim Negara Tun Tengku Maimun Tuan Mat pada 23 Ogos lalu mengekalkan sabitan dan hukuman penjara 12 tahun serta denda RM210 juta dikenakan Mahkamah Tinggi pada 28 Julai 2020, setelah mendapati Najib bersalah dalam kes RM42 juta dana SRC International Sdn Bhd.

Bagaimanapun, pemimpin tertinggi UMNO serta ‘tentera siber’ parti itu yang tidak berpuas hati dengan keputusan berkenaan terus menerus menyerang badan kehakiman, termasuk Tengku Maimun sendiri.

Dalam perkembangan lain, Muhyiddin yang juga Presiden Bersatu berkata beliau menyedari terdapat garis pemisah yang amat kabur antara pendanaan politik dan rasuah.

Disebabkan itu, beliau berpandangan suatu Akta Pendanaan Politik wajar digubal bagi mewujudkan budaya politik yang bebas rasuah dan berintegriti.

Katanya, sebuah jawatankuasa di peringkat PN boleh ditubuhkan untuk mengkaji cadangan ini dengan lebih terperinci sebelum dikemukakan kepada kerajaan.

Beliau juga turut mahukan subjek transformasi politik yang bebas rasuah dan berintegriti menjadi agenda utama PN.


Budak lima tahun kematian termuda Covid-19 di Sarawak

Jawatankuasa Pengurusan Bencana Negeri Sarawak hari ini memaklumkan seorang kanak-kanak berumur lima tahun menjadi korban termuda akibat Covid-19 di negeri itu.

Kanak-kanak itu memiliki komorbiditi lain iaitu, obesiti dan meninggal dunia pada 6 Oktober lalu di Hospital Miri.

“Kes tersebut merupakan antara 14 kematian yang dilaporkan di Sarawak bermula 30 September hingga semalam,” lapor jawatankuasa itu.

Daripada angka itu, lima kematian berlaku di luar hospital (BID).

Hari ini, Sarawak mencatatkan 1,126 kes baharu melibatkan 10 kes jangkitan bagi kategori 3,4 dan 5.

Semua kes yang dilaporkan hari ini berhubung kait dengan 77 kes aktif, dengan Kuching melaporkan kes tertinggi dengan 315 jangkitan, diikuti Miri (195 kes) dan Sibu (117 kes).

Sehingga kini, angka keseluruhan jangkitan Covid-19 di Sarawak adalah sebanyak 223,507 kes dengan 196,074 telah sembuh.

Dari segi vaksinasi pula, 89.7 peratus atau 1,833,042 individu dewasa di negeri itu lengkap divaksin, manakala 91.7 peratus atau 1,873,510 individu lagi menerima sekurang-kurangnya satu dos.

Bagi remaja pula, 25.7 peratus atau 75,493 remaja berusia 12 tahun hingga 17 tahun lengkap divaksin, manakala 76.4 peratus atau 224,068 lagi menerima sekurang-kurangnya satu dos.

Sehingga semalam, terdapat sebanyak 25,339 kes aktif di Sarawak dengan 20,601 menjalani kuarantin di rumah, 3,572 dirawat di Pusat Kuarantin dan Rawatan Covid-19 (PKRC), hospital (1,054 pesakit), dan 112 lagi di unit rawatan rapi dengan 51 pesakit memerlukan alat bantuan pernafasan.


Seorang MP UMNO akui tandatangan SD sokong Anwar calon PM

Selepas tersebar spekulasi beberapa Ahli Parlimen (MP) UMNO menyokong Datuk Seri Anwar Ibrahim sebagai calon Perdana Menteri (PM) baharu, Datuk Ahmad Nazlan Idris tampil membuat pengakuan secara terbuka.

MP Jerantut itu mengakui ada menandatangani akuan bersumpah (SD) yang menamakan Ketua Pembangkang itu sebagai PM yang baharu dengan alasan ingin mencuba kerajaan baharu yang mungkin lebih baik daripada Perikatan Nasional.

“PH (Pakatan Harapan) terbukti gagal, selepas itu PN (Perikatan Nasional) yang pada pandangan saya, walaupun tidak gagal tapi belum berjaya membantu rakyat, jadi kenapa tidak kita cuba pula kerajaan baharu yang ketiga demi mencari kerajaan terbaik menggantikan BN (Barisan Nasional).

“Jadi, apabila ada idea mencadangkan Anwar sebagai Perdana Menteri, saya bersetuju. Masih ada dua tahun ketika ini yang boleh kita cuba, kita dah merasai 22 bulan di bawah PH, berbelas bulan dengan PN dan kita rasa pulalah kerajaan baharu, mungkin kerajaan baharu itu nanti lebih berwajah baru,” katanya dipetik Mingguan Malaysia.

Nazlan bagaimanapun tidak mengetahui MP lain yang turut menandatangani SD sokongan kepada Anwar.

“Saya apabila diminta membuat pilihan dan pertimbangan, pada saya tidak salah kerana kerajaan hari ini belum berjaya pada hemat saya, jadi baik kita beri peluang kepada kerajaan baharu,” katanya.

Terdahulu, Agenda Daily melaporkan tular dalam media sosial satu dokumen dikatakan dibawa Presiden parti, Datuk Seri Ahmad Zahid semasa menghadap Yang di-Pertuan Agong 11 Jun lalu yang menegaskan UMNO membuat keputusan untuk keluar daripada kerajaan PN sebelum tarikh akhir 1 Ogos ini.

Dokumen tersebut juga mendedahkan Zahid kononnya mendakwa semua Menteri dan Timbalan Menteri UMNO berikrar untuk meletak jawatan daripada kerajaan PN.

Seorang pemimpin senior UMNO, Datuk Seri Nazri Aziz menyifatkan pendedahan dokumen tersebut membuktikan dakwaannya Zahid menyampaikan maklumat salah kepada semasa menghadap Agong baru-baru ini terbukti benar.

Nazri menyifatkan ia merupakan satu penderhakaan yang jelas kerana cubaan menipu Tuanku.

Nazri juga sebelum ini mendedahkan sudah mengumpul surat akuan bersumpah (SD) untuk menyokong Menteri Luar Datuk Seri Hishammuddin Hussein sebagai jurucakap rasmi kepada 25 orang Ahli Parlimen Barisan Nasional (BN), ia sekiranya Ahli Parlimen Sembrong itu dipanggil menghadap Agong.

Ahli Parlimen Padang Rengas itu berkata langkah tersebut diambil sebagai tindakan balas terhadap Zahid yang memberikan maklumat mengelirukan kepada Agong berhubung sokongan kepada Anwar sebagai calon PM.


Selepas MoU tak disambung, adakah UMNO mahu PM bubar Parlimen?

Keputusan muktamad sudah dibuat UMNO untuk tidak menyambung memorandum persefahaman (MoU) dengan pembangkang yang ditandatangani tahun lalu dan bakal berakhir Julai nanti.

Langkah tersebut secara tidak langsung mengikat Perdana Menteri (PM) untuk tidak lagi berunding dengan blok pembangkang, Pakatan Harapan (PH) yang selama ini menyokongnya di Parlimen, ia terbukti apabila tiada usul tidak percaya pernah dibawa terhadap Datuk Seri Ismail Sabri Yaakob sepanjang sidang Dewan Rakyat.

Tidak boleh dinafikan, MoU tersebut memberi kestabilan terhadap kerajaan sedia ada dan Ismail Sabri berjaya mengelak daripada berdepan usul tidak percaya seperti yang didesak pembangkang sebelum ini terhadap kerajaan mantan PM, Tan Sri Muhyiddin Yassin.

Bagaimanapun, MoU tersebut sebaliknya tidak memberi kelebihan kepada PH apabila penyokongnya sendiri sudah beralih sokongan kerana tindakan yang lebih rela duduk bersama kerajaan dipimpin UMNO.

Tiga Pilihan Raya Negeri (PRN) yang diadakan menyaksikan PH tersungkur, lebih teruk sehingga gagal mempertahankan kerusi yang dimenangi pada Pilihan Raya Umum Ke-14 (PRU-14) lalu.

Paling beruntung adalah UMNO hasil daripada MoU tersebut, parti yang hampir tenggelam kini beransur-ansur pulih dan semakin kuat. Malah, sekiranya diadakan PRU-15 dalam masa terdekat sekalipun kemenangan besar dijangka menjadi milik mereka.

Keputusan PRN Melaka dan Johor sudah cukup menyakinkan UMNO untuk berdepan PRU-15, faktor perpecahan sesama pembangkang dan sikap pengundi yang sudah tidak mempercayai janji dibuat mereka menyumbang kepada punca kekalahan.

Jika diadakan PRU-15 dalam keadaan pembangkang lemah dan tidak bersedia, sudah pasti UMNO akan beroleh kemenangan yang besar dan tidak mustahil meraih dua pertiga majoriti di Dewan Rakyat.

Dalam pada itu, satu-satunya jalan untuk membebaskan Kluster Mahkamah dalam UMNO yang sedang berdepan puluhan pertuduhan juga adalah menerusi PRU-15 kerana hanya dengan kuasa mutlak sahaja pendakwaan dapat digugurkan.

Jika alasan mengadakan PRU-15 untuk kestabilan politik dan ekonomi, ia hanyalah sekadar rekaan cerita untuk mengaburi mata rakyat walhal realitinya ia bertujuan untuk melepaskan semua pemimpin UMNO yang sedang berdepan pendakwaan di mahkamah ketika ini.

Berbalik semula kepada MoU yang dimerterai dengan pembangkang dan kerajaan, apakah yang akan jadi selepas MoU tidak disambung?

Ismail Sabri juga seakan menerima bulat-bulat keputusan yang dibuat oleh Majlis Tertinggi (MT) UMNO, malah kenyataannya sebelum ini yang seakan tunduk kepada keputusan dibuat partinya menimbulkan pelbagai spekulasi dikalangan ketua parti yang lain.

Bagaimana selepas berakhir MoU tersebut, MT UMNO kembali bermesyuarat dan kemudiaannya mengumumkan keputusan mendesak Parlimen dibubarkan, adakah ia bakal dituruti juga?

Berdasarkan tindak-tanduk awal, tidak mustahil Ismail Sabri juga akan mengikuti keputusan partinya kerana sebelum itu juga sudah patuh dengan keputusan parti tidak menyambung MoU dengan pembangkang.

Presiden UMNO Datuk Seri Ahmad Zahid Hamidi berkemungkinan tidak akan berhenti mengatur langkah seterusnya, bahkan beliau lebih bijak daripada cikgunya, Datuk Seri Anwar Ibrahim yang dilihat tidak lagi berpengaruh dan berbisa semasa era reformasinya.

Apabila PRU-15 diadakan, peluang sebenarnya sama rata untuk seseorang menjadi PM dan ia tertakluk kepada janji yang dibuat sebelum itu, malah Zahid juga mempunyai peluang untuk dilantik menjadi pemimpin nombor satu negara.

Tiada jaminan Zahid mengotakan janjinya, bayangkan apabila cikgunya sendiri, Anwar pun boleh terduduk kena dipermainkan anak muridnya itu.

Yang pastinya, PRU-15 semakin hampir dan berkemungkinan ia bakal diadakan selepas Julai tahun ini juga sejurus MoU tidak disambung. UMNO yang sedang kuat dan bernafsu untuk menang besar pasti tidak akan melepaskan peluang yang terhidang untuk meneruskan kemaraan sama seperti di Melaka dan Johor.

Kemenangan di Melaka dan Johor bakal menjadi pemangkin kepada UMNO untuk meneruskan kemaraan dan meraih kemenangan dengan lebih bergaya pada PRU-15 nanti.


Kami mahukan MA63 penuh bukan jawatan TPM, kata Azis Jamman

Sabah menuntut hak mereka di bawah Perjanjian Malaysia 1963 (MA63) dikembalikan sepenuhnya, bukannya jawatan Timbalan Perdana Menteri (TPM) seperti yang ditawarkan dua rakan baik politik Presiden UMNO Datuk Seri Ahmad Zahid Hamidi dan cikgunya, Presiden PKR Datuk Seri Anwar Ibrahim.

Ketua Penerangan Parti Warisan Sabah (Warisan) Datuk Azis Jamman berkata presiden parti Datuk Seri Mohd Shafie Apdal sendiri pernah ditawarkan jawatan itu, tetapi menolak tawaran itu.

Shafie pernah ditawarkan jawatan TPM ketika kerajaan Perikatan Nasional (PN) pimpinan perdana menteri ketika itu, Tan Sri Muhyiddin Yassin, dan sekali lagi ketika pentadbiran Datuk Seri Ismail Sabri Yaakob.

“Apa yang dimahukan oleh rakyat Sabah dan Sarawak sekarang ialah pelaksanaan segera dan penuh MA63 yang telah dipersetujui satu masa dahulu di kalangan Sabah, Sarawak dan Persekutuan Tanah Melayu ketika pembentukan Malaysia. Tiada lagi penangguhan, cukuplah.

“Kita tidak mahu lagi mendengar beberapa siri rundingan melalui jawatankuasa yang tiada titik resolusi, dan kita tidak mahu lagi mendengar pelbagai alasan seperti menunggu sehingga kedudukan kewangan kerajaan pusat kukuh, barulah MA63 boleh dilaksanakan.

“Ini kerana kedudukan kewangan Kerajaan Pusat tidak akan bertambah baik dengan mengambil kira salah laku dan rasuah, salah guna kuasa dan kronisme yang berleluasa di negara ini.

“Kita mahukan hak sama rata, formula adil dan kesaksamaan untuk Sabah dan Sarawak sebagai rakan kongsi sama rata dalam pembentukan negara ini, dan kita tidak mahu lagi diabaikan sehingga Sabah dan Sarawak ketinggalan jauh dari segi pembangunan dan infrastruktur,” katanya dalam satu kenyataan, menurut NST.

Kenyataannya dibuat selepas Zahid yang juga Pengerusi Barisan Nasional (BN) menawarkan jawatan TPM kepada Sabah dan Sarawak serta satu bagi Semenanjung, sekira gabungan itu menang Pilihan Raya Umum Ke-15 (PRU-15), 19 November depan.

Rakan baik Zahid, Anwar juga dilaporkan membuat janji yang sama, walaupun beliau berkata Pakatan Harapan (PH) akan melantik dua TPM – seorang dari Semenanjung dan seorang lagi dari Sabah atau Sarawak.

Azis mempersoalkan sama ada mewujudkan jawatan sedemikian untuk Sabah dan Sarawak bermakna pemimpin dari kedua-dua wilayah itu tidak boleh atau tidak akan memegang jawatan Perdana Menteri (PM) pada masa hadapan.

“Adakah ini bermakna hanya rakyat (Semenanjung Malaysia) sahaja yang layak mendapat jawatan nombor satu negara?

“Apakah makna Sabah, Sarawak dan Malaya sebagai rakan kongsi yang sama dalam Persekutuan Malaysia jika jawatan PM hanya dikhaskan untuk Tanah Melayu? Adakah mereka fikir rakyat Sabah dan Sarawak bodoh?”

Azis menegaskan bahawa rakyat Sabah tidak mahu “gula-gula pilihan raya umum”, dengan sedikit atau tiada apa yang dicapai dalam perkara berkaitan hak, kepentingan dan kedaulatan Sabah dan Sarawak seperti yang dinyatakan dalam MA63.

Beliau mengimbau ketika Pilihan Raya Kecil Parlimen Kimanis pada Januari 2020, Zahid pernah berjanji bahawa tuntutan Sabah dan Sarawak dalam MA63 akan dilaksanakan 100 peratus jika BN menawan semula Kerajaan Pusat.

“Apa dah jadi dengan janji? Mana perginya janji-janji itu?”

Aziz berkata Lim Guan Eng juga telah berjanji sebelum PRU-14 bahawa MA63, pembayaran 20 peratus royalti minyak dan pemberian khas 40 peratus hasil negeri yang dikutip Kerajaan Persekutuan akan dilaksanakan sekiranya PH berjaya mengambil alih tampuk pemerintahan negara.

“Tetapi janji hanyalah janji. Apabila Lim Guan Eng menjadi menteri kewangan, dia mungkir janji kepada rakyat Sabah dengan memberi alasan Kerajaan Pusat tidak dapat menunaikan janji itu kerana beban hutang yang ditinggalkan oleh kerajaan terdahulu.


Penumpang LRT, bas Rapid KL pada 1, 3 Jun disaran buat ujian Covid-19

Penumpang yang menggunakan perkhidmatan Transit Aliran Ringan (LRT) laluan Kelana Jaya pada waktu puncak pada pagi dan petang 1 Jun serta pada petang 3 Jun lalu disaran menjalani ujian saringan Covid-19 susulan seorang penumpang disahkan positif wabak itu.

Dalam satu kenyataan hari ini, Prasarana berkata Unit Perkhidmatan Pelanggan Rapid KL telah menerima mesej daripada seorang penumpang wanita yang memaklumkan dia disahkan positif Covid-19 pada lewat petang 3 Jun.

Rapid KL turut mengingatkan bahawa mereka yang sudah menjalani ujian saringan atau calitan perlu mengasingkan diri daripada orang lain sehingga mendapat keputusan mengesahkan negatif.

Menurut kenyataan itu, wanita berkenaan turut berkongsi maklumat daripada MySejahtera untuk pengesahan perjalanan beliau pada dua hari berkenaan seperti berikut:


Kes Covid-19 di Langkawi melonjak semula

Kes baharu Covid-19 di Langkawi melonjak semula susulan 62 jangkitan baharu dikesan dalam tempoh 24 jam sehingga 12 tengah hari tadi, berbanding 33 kes yang direkodkan dalam tempoh sama semalam.

Tiga mukim mencatat peningkatan kes dengan Mukim Bohor merekodkan lonjakan jangkitan baharu sebanyak 23 kes berbanding lima yang dilaporkan dalam tempoh sama semalam.

Pusat pentadbiran daerah Langkawi, Kuah, pula merekodkan 19 kes baharu berbanding empat semalam, dan Padang Matsirat mencatat enam kes hari ini berbanding empat semalam.

Berdasarkan statistik dikeluarkan Jabatan Kesihatan Negeri Kedah (JKNKedah), menunjukkan 773 kes aktif direkodkan di Langkawi sehingga hari ini, dengan tertinggi dicatatkan di Kuah sebanyak 204 kes.

Kerajaan kini merancang membuka pulau peranginan itu kepada pelancong antarabangsa tidak lama lagi, susulan kejayaan Projek Rintis Gelembung Pelancongan Domestik yang bermula 16 September lalu.

“Malaysia kini sedang bersiap untuk membuka Langkawi kepada pelancong antarabangsa tidak lama lagi selepas kejayaan gelembung pelancongan domestik Langkawi,” kata Menteri Pelancongan, Seni dan Budaya, Datuk Seri Nancy Shukri, semalam.

Menerusi Projek Rintis Gelembung Pelancongan Domestik itu, Kementerian Kesihatan (KKM) mengenakan syarat ketat kepada pelancong tempatan yang hendak melawat pulau berkenaan.

Semua pelancong diwajibkan menjalani ujian saringan sebelum berlepas ke Langkawi sama ada menggunakan pesawat atau feri, dan ianya khusus kepada individu yang telah melengkapkan suntikan vaksin Covid-19.

Sehingga kini, hanya satu kes membabitkan pelancong yang disahkan positif di pulau itu. Ia melibatkan seorang kanak-kanak berusia tiga tahun yang melancong bersama ibu bapanya.

Bagaimanapun tidak pasti sama ada jangkitan itu berlaku di Langkawi atau di negeri lain kerana kanak-kanak itu tidak menjalani ujian saringan sebelum masuk ke pulau itu.


Ajak pelajar sekolah tonton Untold Story, pembangkang tuntut menteri jawab

Ahli Parlimen pembangkang menuntut penjelasan Menteri Pendidikan, Fadhlina Sidek berkait surat jemputan kepada pelajar Tingkatan Enam sebuah sekolah untuk menonton filem biopik Perdana Menteri, Datuk Seri Anwar Ibrahim, Anwar: The Untold Story yang tular.

Ahli Parlimen Indera Mahkota, Datuk Seri Saifuddin Abdullah berkata beliau mengemukakan soalan itu dalam sesi Waktu Pertanyaan-Pertanyaan Menteri (MQT) namun tidak dijawab.

“Semalam saya hantar soalan MQT kepada menteri pendidikan berkaitan beliau mengajak murid-murid sekolah untuk menonton wayang Anwar: The Untold Story. Ada surat yang kita dapat. Tajuk surat ialah progam Tayangan Eklusif Anwar: The Untold Story bersama YB Menteri Fadhlina Sidek.

“Saya nak tanya menteri, surat ini betul atau tidak? Kandungan surat itu betul atau tidak? Saya beri peluang YB Menteri jawab dalam Parlimen tapi dia tak jawab, sekarang saya tanyalah lagi.

“Memang ada gambar yang kita percayai menteri bersama murid-murid sedang menonton filem itu,” katanya pada sidang media di Parlimen, hari ini.

Sebelum ini tular surat rasmi ditujukan kepada sebuah sekolah di Putrajaya yang menjemput pelajar Tingkatan Enamnya ke tayangan tersebut.

Dalam pada itu, Saifuddin yang juga Pengerusi Perikatan Nasional (PN) Pahang turut mempertikaikan tujuan Fadhlina memilih pelajar Tingkatan Enam yang dilihat bermotifkan politik.

“Tidak menjadi kesalahan mana-mana menteri atau timbalan menteri untuk menjemput sesiapa saja untuk menonton filem apa saja namun, tentulah kita harus membuat pemilihan filem yang berkaitan. Sebelum ini pun ada menteri ajak menonton filem seperti Mat Kilau.

“Maknanya filem yang ada sebab dan faktor kenapa ia harus ditonton. Tentulah tidak termasuk filem propaganda, seperti Anwar: The Untold Story. Kenapa mesti pelajar Tingkatan Enam? Adakah kerana jalan cerita itu bersesuaian dengan subjek tertentu Tingkatan Enam? Ataupun memang pelajar Tingkatan Enam ini memang dah boleh mengundi? Ini adalah kempen politik,” katanya.

Beliau turut bertanya sama ada Fadhlina sudah termasuk golongan yang terdesak untuk membantu ‘menjual’ filem yang tidak laku itu.

“Lazimnya undangan yang kita buat itu secara terbuka, tidak ada surat rasmi macam ini, tidak ada arahan dan sebagainya. Siapa nak datang, dia datang sajalah. Tentulah kita menggunakan duit sendiri, tidak menggunakan dana kerajaan.

Adakah menteri terdesak seperti yang lain-lain kerana cerita ini tak laku di pawagam? Sebab ada juga kita dapat laporan, walau ada tiket diberi tapi pawagam itu hampir kosong. Adakah cerita itu sudah bertukar judul menjadi Anwar: The Unsold Story?,” katanya.

Sementara itu, Ketua Armada Bersatu, Wan Ahmad Fayhsal Wan Ahmad Kamal turut membangkitkan isu sama semalam yang melahirkan kekesalan terhadap tindakan tersebut.

“Apa sudah jadi? Kenapa ditunggang sekolah dan Bomba untuk kerja sebegini? Bolehkah dibawa mesej propaganda politik kepada murid-murid dan penjawat awam dengan cara sebegini?

Bukan semua benda dalam filem itu betul pun. Macam terdesak sangat! Dulu Datuk Seri Najib Razak tak ada pun buat macam ni untuk filem-filem biopik Allahyarham Tun Razak, ‘Tanda Putera’,” katanya melalui satu hantaran di Facebook.


Beri amaran batal MoU, Anwar seakan tahu bakal kalah teruk di Johor

Amaran untuk membatalkan memorandum persefahaman (MoU) Persefahaman Transformasi dan Kestabilan Politik dengan kerajaan menunjukkan Pakatan Harapan (PH) sebenarnya sudah bersedia untuk kalah teruk dalam Pilihan Raya Negeri (PRN) Johor.

Presiden PKR, Datuk Seri Anwar Ibrahim seakan dapat menghidu keputusan sama yang berlaku di Melaka dan Sarawak bakal menimpa gabungan pembangkang tersebut dan amaran tersebut hanya bertujuan sebagai persediaan untuk memutarbelit alasan selepas kalah nanti.

Seperti di Melaka dan Sarawak, Anwar yang dilihat sebagai punca kekalahan memalukan PH tidak rela lagi dipersalahkan dan menanggung azab dimalukan apabila dikritik penyokong DAP dan Amanah sebelum ini.

Gabungan pembangkang tersebut memulakan rentak awal yang tidak cantik apabila gagal mencapai persefahaman berhubung isu penggunaan lambang pada PRN Johor, Anwar bertegas mahu menggunakan lambangnya sendiri sementara DAP dan Amanah memilih lambang rasmi warna merah, PH.

Dikaca mata orang ramai, gabungan pembangkang itu sudah berpecah walaupun Anwar cuba menafikannya tetapi ia sudah terlambat untuk memperbetulkan keadaan.

Pertembungan banyak penjuru dan tiada permuafakatan antara sesama parti lain yang berseteru dengan UMNO dan Barisan Nasional (BN) hanya merugikan gabungan tersebut, malah berkemungkinan Perikatan Nasional (PN) juga bakal terkena tempias.

Namun, kesan besar akan lebih dirasai PH seperti yang berlaku di Melaka apabila PKR kalah semua kerusi yang mereka tandingi, tinggal lah hanya beberapa kerusi selepas PRN Melaka yang berlangsung tahun lalu.

Namun, Anwar tidak mengambil iktibar daripada keputusan PRN Melaka dan kini mengulanginya sekali lagi.

Walaupun pemimpin PH Johor daripada parti Amanah sudah mencadangkan agar pintu rundingan dibuka dengan parti lain, malah bekas Pengerusi PKR negeri itu, Hassan Abdul Karim juga melontarkan idea sama tetapi malangnya juga ditolak awal-awal Anwar.

Tindak-tanduk Anwar ini mengulangi episod sama yang berlaku semasa krisis politik tahun lalu apabila menolak tawaran mantan Perdana Menteri (PM) Tan Sri Muhyiddin Yassin tetapi kemudiaannya menerima pula tawaran sama daripada parti anak muridnya, Datuk Seri Ahmad Zahid Hamidi.

Hasilnya, keputusan Anwar tersebut menyebabkan UMNO kembali ke Putrajaya dengan pelantikan Naib Presidennya, Datuk Seri Ismail Sabri Yaakob sebagai PM.

Seperti senario di Johor juga, beberapa pemimpin atasan DAP ketika krisis politik tahun lalu pada awalnya menyambut baik tawaran dibuat oleh Muhyiddin namun Anwar dengan pantas menolaknya atas alasan kononnya ‘terhina’ dengan tawaran tersebut.

Anwar bagaimanapun tidak pula rasa ‘terhina’ apabila menerima tawaran sama daripada UMNO dengan menandatangani MoU bersama kerajaan Ismail Sabri.

Di Johor, Anwar secara tergesa-gesa juga turut menolak cadangan pemimpin akar umbi PH di Johor atas alasan parti luar yang berseteru dengan UMNO bukan parti pembangkang.

Begitu sempit pemikiran Anwar dalam membuat keputusannya yang penuh sarat emosi dan hanya mempunyai kepentingan peribadi dalam mengejar cita-citanya untuk menjadi PM.

Sekarang terbukti langkah Presiden PKR dan Ketua Pembangkang itu hanya merugikan PH dan ia terbukti dengan keputusan yang diperoleh mereka semasa di Melaka.

Berdasarkan statistik undi popular PRN Melaka, BN meraih 38.39% (122,741) undi popular manakala PH dan Perikatan Nasional (PN) masing-masing meraih 35.65% (113,968 undi) dan 24.47% (78,220 undi).

Lebih signifikan semasa PRN Melaka, pengundi Melayu banyak beralih kepada PN berbanding dengan sokongan diperoleh PH yang menjadi punca utama kekalahan teruk blok pembangkang tersebut.

Senario ini hanya akan memberi kelebihan kepada UMNO dan BN seperti di Melaka kerana pengundi setia mereka masih kekal mengundi mereka, hasilnya mereka berjaya meraih kemenangan majoriti dua pertiga di Dewan Undangan Negeri (DUN).

Malah, terdapat juga penyokong pembangkang yang tidak keluar mengundi PH di Melaka sebagai tanda bantahan terhadap MoU dibuat dengan kerajaan dipimpin UMNO dan ia juga salah satu faktor penyumbang kepada kekalahan tersebut.

Anwar cuba menyakinkan DAP dan Amanah bahawa senario berbeza di Johor memandangkan Undi 18 sudah dilaksanakan dan membuat tafsiran sendiri dengan beranggapan anak muda menyokong parti pembangkang.

Retorik dimainkan Anwar dalam ceramahnya di Johor adalah ulangan sama dalam kempen-kempen sebelum ini, menuduh semua pihak mengamalkan rasuah dan salah guna kuasa tetapi hanya parti pembangkang sahaja yang bersih.

Adakah Setiausaha Agung DAP, Lim Guan Eng yang dihadapkan ke mahkamah atas pertuduhan rasuah dan penyelewengan dalam projek terowong itu juga suci bagi Anwar?

Pengundi Melayu khususnya sudah tidak lagi mempercayai cerita dongeng Anwar yang sentiasa diulang-ulangnya, ia terbukti semasa PRN Melaka apabila pengundi Melayu beralih menyokong PN yang dipimpin Muhyiddin dan Presiden PAS, Tan Sri Abdul Hadi Awang.

Langkah memberi amaran untuk membatalkan MoU tidak akan memberi kesan kepada UMNO, malah tidak akan menghalang kemenangan besar mereka pada PRN Johor nanti.

Terbukti semua keputusan dan tindakan Anwar sejak menumbangkan Muhyiddin sebelum ini hanya membantu UMNO menjadi semakin kuat dan beliau tidak lagi dapat mengawal anak muridnya sebaliknya dikawal pula oleh anak muridnya sendiri sekarang ini.

Keputusan PRN Melaka adalah refleksi apa yang akan berlaku pada PRN Johor nanti.


RM5 juta dianggar kerugian penipuan visa haji furada setakat Julai

Sebanyak 132 laporan polis berhubung kes penipuan pakej menunaikan ibadah haji dan umrah menggunakan visa furada direkodkan setakat Ahad lepas membabitkan kerugian lebih RM5.6 juta.

Setiausaha Polis Malaysia Datuk Noorsiah Mohd Saaduddin berkata laporan yang diterima setakat 31 Julai lepas itu melibatkan 336 orang yang menjadi mangsa penipuan tiga syarikat pelancongan swasta, lapor Bernama.

Menurutnya Kuala Lumpur mencatatkan bilangan laporan tertinggi iaitu 52 membabitkan kerugian kira-kira RM2.3 juta diikuti Selangor dengan 33 laporan melibatkan kerugian RM966,100.

Sementara itu, 18 laporan melibatkan kerugian kira-kira RM1.2 juta diterima di Pahang manakala tujuh laporan di Johor dengan kerugian RM226,500 dan masing-masing enam laporan diterima di Kelantan dan Perak membabitkan kerugian keseluruhan RM483,000.

“Kedah mempunyai tiga laporan dengan nilai kerugian RM48,000 dan Terengganu dua laporan babitkan kerugian RM76,000 manakala masing-masing satu laporan di Pulau Pinang dan Negeri Sembilan yang melibatkan kerugian RM48,000,” katanya dalam kenyataan hari ini.

Noorsiah berkata 23 kertas siasatan telah dibuka dengan lima daripadanya telah lengkap dan akan dirujuk ke Jabatan Peguam Negara untuk arahan selanjutnya.

Pada 7 Julai lepas, kira-kira 380 bakal jemaah haji yang menggunakan visa furada terkandas di Lapangan Terbang Antarabangsa Kuala Lumpur (KLIA) dipercayai menjadi mangsa penipuan agensi pelancongan swasta.


Keputusan kes rasuah Rosmah diketahui 7 Julai

Keputusan dalam perbicaraan kes rasuah Datin Seri Rosmah Mansor terhadap pertuduhan rasuah membabitkan projek solar hibrid untuk 369 sekolah luar bandar di Sarawak akan diketahui pada 7 Julai ini.

Hakim Mahkamah Tinggi Mohamed Zaini Mazlan menetapkan tarikh itu semasa sebutan kes berkenaan hari ini, lapor Bernama.

“Kita telah sampai ke penghujung kes ini dan sudah tiba masa untuk penentuannya. Saya bercadang untuk mengambil masa selama dua bulan dari tarikh hari ini untuk mengemukakan penghakiman penuh bertulis pada 7 Julai semasa menyampaikan keputusan saya.

“Saya akan sampaikan keputusan saya pada pukul 9 pagi pada tarikh berkenaan,” katanya.

Rosmah, 70, dilihat di mahkamah hari ini berbaju kurung berwarna kuning, dan selendang dengan warna sepadan.

Terdahulu pendakwa utama Datuk Seri Gopal Sri Ram mengemukakan dua kes perundangan terkini sebagai nas undang-undang, manakala peguam Rosmah, Datuk Akberdin Abdul Kader pula berkata beliau baru menerimanya hari ini, dan memohon lebih masa untuk menjawabnya.

Hakim Mohamed Zaini kemudiannya membenarkan permohonan pihak pembelaan dengan memberikan masa yang diperlukan, dan memberitahu mereka untuk menyatakan jawapan itu pada penghujahan bertulis.

“Jangan risau, saya pasti akan lihat penghujahan itu. Saya telah pun melihat hujahan awal anda sekurang-kurangnya sekali, dan saya akan lihatnya sekali lagi,” katanya.

Pada 23 Februari tahun ini, pihak pembelaan menutup kesnya selepas memanggil dua saksi, Rosmah dan bekas Pengarah Bahagian First Lady of Malaysia (FLOM) Datuk Seri Siti Azizah Sheikh Abod.

Pada 18 Februari tahun lepas, Rosmah, 70, diperintah membela diri terhadap tiga pertuduhan selepas pihak pendakwaan berjaya membuktikan kes prima facie terhadap beliau.

Beliau berdepan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada pengarah urusan Jepak Holdings Sdn Bhd Saidi Abang Samsudin.

Rasuah itu didakwa diterima melalui bekas Pegawai Khas beliau, Datuk Rizal Mansor sebagai ganjaran kerana membantu Jepak Holdings mendapatkan Projek Bersepadu Sistem Solar Photovoltaic Hibrid serta Penyelenggaraan dan Operasi Genset/Diesel bagi 369 sekolah luar bandar di Sarawak bernilai RM1.25 bilion secara rundingan terus daripada Kementerian Pendidikan.


PRU-15: PM sedang tunggu waktu sesuai, perlu beri isyarat betul

Isyarat yang betul perlu diberikan kepada Perdana Menteri Datuk Seri Ismail Sabri Yaakob bagi mencari waktu yang sesuai untuk mengadakan pilihan raya umum (PRU) ke-15, kata Pengarah Jentera Pilihan Raya Barisan Nasional (BN), Datuk Seri Mohamad Hasan.

“Perdana Menteri sedang meneliti dan menunggu waktu yang sesuai jadi kita perlu beri isyarat yang betul.

“Saya akan pergi ke seluruh negara bersama rakan-rakan dan hasil dari lawatan kerja akan kami bentangkan dan bincangkan di peringkat jawatankuasa pengurusan dan biro politik parti. Kita akan habiskan (pembentangan laporan PRU) sebelum pertengahan Ogos,” katanya, lapor Bernama.

Mohamad yang juga Timbalan Pengerusi BN berkata jentera pilihan raya BN di Pulau Pinang telah mencapai 50 peratus tahap kesiapsiagaan setakat ini dan beliau mahu melihat keseragaman strategi di setiap bahagian.

“Kita belum berbincang soal jumlah kerusi yang akan ditandingi dan calon. Ini akan ditentukan oleh pimpinan parti,” kepada wartawan selepas Majlis Pelancaran Jentera Pusat Daerah Mengundi BN Pulau Pinang di sini hari ini.

“Kami perlu melakukan penambahbaikan terlebih dahulu, barulah kita boleh keluar menghadapi peperangan PRU sebagai satu pasukan dan keluarga besar BN,” katanya.

Walaupun tidak mudah untuk mengalahkan parti DAP di Pulau Pinang, beliau berkata ia tidak mustahil.

Katanya ia terbukti di pilihan raya kecil Melaka, Sarawak dan Johor baru-baru ini, kerusi-kerusi tradisi yang dikuasai DAP berjaya dirampas oleh BN.

“BN telah diberikan kepercayaan semula oleh rakyat di kawasan-kawasan tersebut. Ia bukannya mudah untuk mengalahkan DAP tetapi ia tidak mustahil,” katanya.


Imam As-Syafie lahir di bumi yang dibom sekarang

Sekiranya anda mengikuti perkembangan terbaru di Palestin, anda pasti akan mendapat berita serangan-serangan roket ke bandar Ashkelon.

Ashkelon menerima banyak serangan roket kerana kedudukannya yang hampir dan bersebelahan dengan sempadan utara Semenanjung Gaza.

Semasa ke Gaza pada 2013, kami dapat melihat dengan jelas bandar Ashkelon terutama menara serombong stesen janakuasa dari bandar Beit Hanoum, utara Gaza.

Janakuasa ini juga telah menerima serangan roket beberapa hari yang lalu.

Yang menariknya Ashkelon, yang berada hanya kira-kira 5 kilometer dari sempadan Gaza dan kini dijajah oleh Israel adalah kampung kelahiran Imam As-Syafie, dilahirkan tahun 767 masehi.

Ya, Imam Syafie yang menjadi mazhab pegangan kita hari ini dilahirkan di Asqalan, Gazzah; dalam sebutan asalnya. Ya, Imam Syafie adalah orang Palestin. Kemudian barulah beliau pergi membesar dan belajar di Makkah.

Pernahkah anda mendengar nama Imam Ibnu Hajar al-Asqalani?

Beliau adalah seorang ulama’ besar dalam bidang hadis dan antara kitabnya yang termasyhur adalah Fathu Bari, syarah kepada kitab Sahih Bukhari.

Walaupun Ibnu Hajar sendiri dilahirkan di Kaherah, Mesir, ibu bapanya dan keturunannya berasal dari Asqalan, Gazzah. Tu yg jadi ‘al-Asqalani’ tu.

Jadi apa yang dilakukan oleh para pejuang Palestin adalah untuk membebaskan bumi milik umat Islam yang telah melahirkan ramai ulama-ulama besar sejak puluhan generasi dan ratusan tahun dahulu.

Imam Syafie sendiri telah dilahirkan di bumi Palestin sejak 1250 tahun dahulu.

Syed Mohd Radhi


Polis tahan ‘Datuk’ bekas diplomat miliki ladang ganja di Janda Baik

Polis menahan seorang bekas diplomat bergelar ‘Datuk’ selepas disyaki menanam dan memiliki ladang membabitkan 102 batang pokok ganja petang kelmarin di Janda Baik, Pahang.

Bekas diplomat yang dikatakan pernah berkhidmat di kedutaan Malaysia di Asia Tenggara dan Timur Tengah, turut memprosesnya menjadi daun kering dan cecair untuk dijual kepada pelanggan tetap serta kenalan.

Ketua Polis Pahang Datuk Ramli Mohamed Yoosuf berkata, suspek mempelajari kaedah penanaman dan pemprosesan dadah itu melalu YouTube sahaja, manakala benih pokok itu diperoleh daripada ganja mampat yang dibelinya di sekitar Kuala Lumpur tujuh tahun lalu.

Beliau berkata, berdasarkan siasatan awal, suspek mengaku menanam pokok ganja itu sejak 2015 di kawasan seluas dua hektar di kediaman terpencil di Janda Baik, selain turut menggunakan lapan anjing menjaga ladang tanaman terlarang itu.

“Pemeriksaan di belakang garaj rumah itu membolehkan polis menemukan lima batas ditanam 60 pokok ganja dan lapan pokok di sebuah khemah.

“Polis turut menemukan 34 pokok tapak semaian menjadikan jumlah keseluruhan 102 pokok ganja ditemukan dengan nilai rampasan RM61,200,” katanya pada sidang media di Ibu Pejabat Polis Daerah (IPD) Bentong, di Bentong, hari ini.

Memetik HM Ramli berkata, dalam serbuan itu, polis merampas daun kering ganja seberat 1.02 kilogram bernilai RM2,500, selain cecair botol ganja yang dijual RM250 sebotol kepada pelanggan tetap dan kenalan suspek.

Beliau berkata, susulan penahanan suspek itu, polis turut menahan anak lelakinya berusia 53 tahun di sebuah rumah di Shah Alam, Selangor, 5.30 petang semalam.

“Ujian saringan air kencing ke atas suspek mendapati dia negatif dadah, namun mengaku menggunakan beberapa titisan cecair ganja itu ke dalam minumannya sejak tiga tahun lalu, manakala anaknya didapati positif dadah terbabit dan mengaku mula menagih sejak 2013 hingga sekarang.

“Suspek direman seminggu hingga Sabtu ini sementara anaknya akan dimohon reman hari ini. Kes disiasat mengikut Seksyen 39B, Seksyen 6B dan Seksyen 6 Akta Dadah Berbahaya,” katanya.


Lepas PAS tolak syarat UMNO tanding semua 27 kerusi kritikal

Isu pembahagian 27 kerusi kritikal Parlimen pada Pilihan Raya Umum Ke-15 (PRU-15) antara UMNO dan PAS selesai apabila Datuk Seri Mohamed Khaled Nordin mengesahkan parti itu akan bertanding di semua kerusi berkenaan.

Khaled yang juga Naib Presiden UMNO berkata tindakan itu diambil setelah PAS gagal memenuhi syarat yang ditetapkan untuk bekerjasama dalam menghadapi PRU-15.

Menurutnya tiga syarat yang ditetapkan Presiden UMNO Datuk Seri Ahmad Zahid Hamidi tetap sama, lapor Sinar yang memetik beliau sebagai berkata.

“Kami tidak mengubah syarat-syarat kami yang disebut oleh presiden parti kami.

“Jika PAS tidak mematuhi syarat itu, tawaran itu akan dibatalkan secara automatik.

“Kalau tidak ada kerjasama bermakna akan berlaku pertembungan (antara UMNO dan PAS ketika PRU-15),” katanya selepas mesyuarat Jawatankuasa Kerja Tinggi UMNO di Menara Dato’ Onn pada Isnin (10 Oktober).

Beliau menjawab soalan berhubung kerjasama kedua-dua parti dan 27 kerusi Parlimen seperti yang dikemukakan oleh PAS.

Pada 2 Oktober lalu, Zahid memberi kata dua dan meletakkan tiga syarat kepada PAS jika mahu meneruskan kerjasama.

Tiga syarat berkenaan ialah:

Namun, syarat yang diletakkan itu dilihat bertentangan dengan matlamat utama PAS untuk menyatupadukan Melayu dan Islam atas dasar perpaduan ummah yang diperjuangkan selama ini.

Bagaimanapun, pada 8 Oktober lalu, Presiden PAS Tan Sri Abdul Hadi Awang berkata parti itu akan berpegang kepada pendiriannya untuk bekerjasama dengan semua parti berasaskan Melayu, termasuk UMNO dan Bersatu.

Timbalan Presiden PAS Datuk Seri Tuan Ibrahim Tuan Man, juga sebelum ini dilaporkan berkata parti itu berharap masih ada ruang berunding dengan UMNO melalui platform Muafakat Nasional (MN) bagi memastikan tiada pertembungan di 27 kerusi kritikalitu yang akan memberi kelebihan kepada Pakatan Harapan (PH).

Mengulas lanjut, Khaled berkata UMNO juga akan memulakan proses pemilihan calon PRU-15, bermula hari ini.

Menurutnya,Pengerusi Badan Perhubungan UMNO negeri akan mengemukakan senarai nama calon kepada pucuk pimpinan untuk dipilih dan dimuktamadkan.

“Kita (UMNO) kalau ikut biasa yakni jika ikut perlembagaan kita, ketua Umno negeri kena kemukakan kepada pucuk pimpinan. Esok (hari ini) kita mulakan proses,” katanya.


117 kematian dilaporkan semalam

Kementerian Kesihatan (KKM) memaklumkan sebanyak 117 kematian akibat Covid-19 dilaporkan di seluruh negara dalam tempoh 24 jam semalam, Isnin, 5 Oktober 2021, menjadikan kumulatif kepada 26,876 kes.

Jumlah itu termasuk 16 pesakit meninggal dunia sebelum dibawa ke hospital atau ‘brought in death’ (BID), menjadikan keseluruhan kes BID sejak awal tahun lalu meningkat kepada 5,398 kes.

Bagaimanapun tiada statistik jumlah kematian harian mengikut negeri yang dinyatakan KKM dalam laman sesawang COVIDNOW seperti kebiasaannya, sebaliknya data hanya menunjukkan jumlah keseluruhan kematian di negeri sehingga semalam.

Keseluruhannya Selangor mencatat jumlah kematian tertinggi sejak Covid-19 menular di negara ini awal tahun lalu, dengan merekodkan
9,409 kematian, termasuk 1,999 kes BID.

Ini diikuti Johor dengan 3,372 kematian (403 BID); Kuala Lumpur 2,506 (653 BID); Sabah 2,285 (878 BID); Kedah 1,884 (291 BID); Pulau Pinang 1,410 (313 BID); Negeri Sembilan 1,200 (126 BID); Perak 930 (127 BID); Sarawak 914 (166 BID); Melaka 860 (108 BID); Kelantan 857 (171 BID); Pahang 603 (75 BID); Terengganu 395 (39 BID); Labuan 149 (42 BID); Perlis 80 (enam BID); dan Putrajaya 22 (satu BID).

Sementara itu, jumlah kes aktif Covid-19 di seluruh negara sehingga semalam, 5 Oktober 2021, turun kepada 135,945 kes berbanding 142,860 yang direkodkan pada Isnin.

KKM memaklumkan daripada jumlah itu 110,462 pesakit menjalani kuarantin di rumah, turun lagi berbanding 116,748 pesakit yang dilaporkan sehingga Isnin.

Seramai 16,394 pesakit lagi dirawat di Pusat Kuarantin dan Rawatan Covid-19 (PKRC), berbanding 16,862 pesakit yang direkodkan pada Isnin.

KKM juga melaporkan jumlah pesakit Covid-19 yang dirawat di hospital juga turun kepada 8,243 kes berbanding 8,383 kes yang dicatatkan sehingga Isnin, manakala 846 pesakit lagi dimasukkan ke unit rawatan rapi (ICU), termasuk 441 yang memerlukan alat bantuan pernafasan.


SPRM serbu pejabat ‘datuk seri’, kartel bekal pekerja Bangladesh

Suruhanjaya Pencegahan Rasuah Malaysia (SPRM) menyerbu beberapa pejabat milik seorang ahli perniagaan bergelar ‘datuk seri’ yang disyaki terlibat dalam kartel membekalkan tenaga kerja dari Bangladesh.

MalayMail yang memetik sumber memberitahu serbuan ke atas pejabat ahli perniagaan itu di Selangor dan Kuala Lumpur bermula semalam (5 Julai).

Sumber itu menambah, syarikat milik ahli perniagaan itu bertanggungjawab membangunkan sistem pendaftaran pekerja asing di Malaysia.

“Buat masa ini, belum ada tangkapan. Tidak menafikan sebarang kemungkinan bahawa (SPRM) akan menahan beberapa individu untuk membantu siasatan,” kata sumber itu.

Tindakan SPRM berikutan rungutan yang difailkan berhubung pemilihan 25 syarikat di Bangladesh yang akan membekalkan Malaysia dengan pekerja asing.

Malaysia dan Bangladesh dikatakan telah bersetuju dengan 25 agensi berkenaan daripada lebih 1,000 syarikat yang layak seperti yang disenaraikan oleh Bangladesh.

“Dipercayai kebanyakan daripada 25 syarikat itu dikuasai oleh Datuk Seri tersebut. Ramai pekerja asing yang berminat untuk bekerja dikenakan bayaran terlalu tinggi sehingga mencecah puluhan ribu ringgit.

“Isu ini dibangkitkan oleh beberapa pertubuhan bukan kerajaan dan ahli politik dengan melahirkan rasa tidak puas hati terhadap aktiviti monopoli oleh suspek terbabit.

“Dengan mengehadkan hanya 25 syarikat, ia menutup peluang syarikat lain berniaga,” kata sumber itu.

Sumber itu dipetik sebagai berkata siasatan SPRM tertumpu kepada dakwaan rasuah dan salah guna kuasa membabitkan dua kementerian.

Sumber itu bagaimanapun tidak memberikan butiran lanjut.


Isu forex, Dr M sindir Najib tiada wang dimasukkan dalam akaun peribadi

Tun Dr Mahathir Mohamad menyindir Datuk Seri Najib Razak yang sudah didapati bersalah dalam perbicaraan kes penyelewengan dana SRC International Sdn Bhd (SRC) susulan tindakannya membangkitkan kerugian pertukaran mata wang asing (forex) oleh Bank Negara Malaysia (BNM).

Bekas Perdana Menteri (PM) dua kali itu berkata isu kerugian forex berbeza dengan kes pertuduhan rasuah dihadapi Najib kerana tiada wang dimasukkan ke dalam akaun peribadi, ia selepas didedahkan wang bernilai RM42 juta tiba-tiba berada dalam akaun bekas Presiden UMNO itu.

“Namun, dalam kes 1MDB (1Malaysia Development Berhad) dan SRC, jutaan masuk dalam akaun Najib dan dia dengan senang hati belanjakan wang itu untuk kepentingan dirinya,” kata Dr Mahathir dalam hantaran blognya hari ini.

Jelasnya lagi, Dr Mahathir berkata perbezaan skandal 1MDB dan kerugian forex ialah kerugian yang didakwa Najib itu hanya sekadar “cakap mulut” sahaja.

“Pegawai bank menyatakan BNM hilang RM30 bilion melalui perdagangan mata wang. Bank sorok kerugian itu dan saya pun dituduh turut menyorokkannya.

“Saya tidak terlibat dalam operasi sebenar BNM. Jika betul wang itu hilang, siasatan perlu dilakukan terhadap operasi BNM,” katanya lagi.

Ketika pentadbirannya, Najib menubuhkan suruhanjaya siasatan diraja (RCI) bagi menyiasat kerugian forex yang berlaku antara 1987 hingga 1992.

Dalam siasatan itu Dr Mahathir turut dipanggil untuk memberi keterangan sebagai salah seorang saksi.

Tindakan Najib pada 2017 itu dilihat sebagai respons beliau terhadap serangan Dr Mahathir ketika pendedahan skandal 1MDB memuncak dalam negara.

Bagaimanapun, RCI tersebut tidak lagi dijalankan susulan kejatuhan pentadbiran Najib dari Putrajaya.

Dr Mahathir juga turut berkata beliau tidak bertanggungjawab terhadap kerugian forex tersebut, mengatakan ia telahpun disahkan oleh pegawai kanan BNM pada ketika itu.

Beliau selanjutnya berkata, berbanding skandal 1MDB, isu forex tersebut tidak menyebabkan wang masuk ke dalam akaun bank peribadinya.

Pada 8 Disember, Mahkamah Rayuan mengekalkan sabitan pertuduhan dan hukuman 12 tahun penjara yang diputuskan Mahkamah Tinggi terhadap Najib Julai tahun lalu, mengatakan RM42 juta yang dimasukkan ke dalam bank akaun peribadi bekas PM Keenam itu membawa “malu kepada negara”.


RUU Keselamatan Siber akan digubal segera, NACSA dan MKN jadi agensi tonggak

Mesyuarat Jawatankuasa Keselamatan Siber Negara memutuskan agar satu Rang Undang-undang Keselamatan Siber digubal segera, bagi memastikan segenap aspek perundangan yang berkaitan dapat dituntaskan, kata Perdana Menteri Datuk Seri Anwar Ibrahim.

Perdana Menteri berkata Agensi Keselamatan Siber Negara (NACSA), Majlis Keselamatan Negara telah dipertanggungjawabkan sebagai agensi tonggak, untuk menggembleng usaha dan ikhtiar merentas pelbagai entiti kerajaan serta pihak industri dalam hal ini, menurut laporan Bernama.

“Saya menegaskan bahawa tiada kompromi terhadap keselamatan negara termasuk di dalam domain digital dan eko-sistem siber,” katanya dalam kenyataan di sini hari ini.

Anwar berkata rang undang-undang berkenaan akan memberi NACSA, MKN punca kuasa undang-undang yang jelas, untuk mengawal selia dan menguatkuasakan undang-undang berkaitan keselamatan siber, serta menambah baik keberkesanan fungsi-fungsi NACSA, MKN.

Beliau berkata perkara ini sejajar dengan hasrat yang termaktub dalam Arahan MKN No. 26 Pengurusan Keselamatan Siber Negara dan Strategi Keselamatan Siber Malaysia (Malaysia Cyber Security Strategy, MCSS).

Perdana Menteri berkata entiti dalam eko-sistem siber akan terus mengekalkan kuasa yang membolehkan mereka melaksanakan fungsi masing-masing.

“Pada masa yang sama, fungsi tugas beberapa entiti teras berkaitan keselamatan siber akan diselaraskan, bagi mengelakkan pertindihan fungsi dan memaksimakan kecekapan,” katanya.

Anwar berkata Malaysia harus menelusuri cabaran era digital, yang menuntut kesiapsiagaan terbaik seluruh jentera Kerajaan dalam menangani ancaman keselamatan siber.

Perihal ini, katanya menjadi keutamaan bukan sahaja di dalam negara tetapi turut mencakup ehwal yang lebih besar di peringkat global, kerana alam siber dan komunikasi digital meresapi pelbagai aspek dalam kehidupan.


Kadar faedah naik lagi Januari?

Bank Negara Malaysia (BNM) dilaporkan mungkin meneruskan kenaikan Kadar Dasar Semalaman (OPR) secara beransur-ansur sebanyak 25 mata asas lagi pada Januari 2023 bagi mengekang inflasi.

Dengan inflasi teras mencecah paras tertinggi baharu sebanyak 4.2 peratus pada November 2022, kebanyakan penganalisis menjangkakan momentum optimis akan berterusan dan mendorong bank pusat menaikkan OPR sebanyak 25 mata asas lagi kepada 3.00 peratus pada mesyuarat Jawatankuasa Dasar Monetari (MPC) pada bulan depan.

Sekiranya menjadi kenyataan, ia bakal menjadi kenaikan OPR kelima berturut-turut sejak kali pertama pada 11 Mei 2022, menurut penganalisis ekonomi.

MIDF Research berkata, trend inflasi yang tinggi di Malaysia didorong oleh permintaan pengguna yang kukuh, manakala petunjuk bagi inflasi kos sudah berkurangan sejak kebelakangan ini.

Ia berkata, pasaran pekerjaan mulai meningkat, dengan pertumbuhan guna tenaga melebihi tiga peratus bagi tujuh bulan sejak April 2022, manakala import barangan penggunaan dan jualan perdagangan pengedaran terus berkembang pada kadar dua angka dengan masing-masing sebanyak 21.6 mata dan 15.2 peratus pada Oktober 2022.

Katanya, aliran inflasi keseluruhan menyederhana walaupun kekal pada 4.0 peratus pada November 2022.

“Dengan momentum yang memberangsangkan ini, kami percaya BNM berkemungkinan menaikkan OPR sebanyak 25 mata asas lagi kepada 3.00 peratus dalam mesyuarat MPC pertama tahun depan pada 23 Januari,” katanya dalam satu nota penyelidikan menurut BH.

Kenanga Research juga menjangkakan BNM akan menaikkan OPR sebanyak 25 mata asas lagi pada Januari 2023 untuk menyelaraskan semula dengan trend pengetatan monetari global dan membendung inflasi teras yang sentiasa tinggi.

Bagaimanapun, ia menjangkakan kebarangkalian 50 peratus kenaikan kadar pada paras sama pada Mac 2023 berikutan ketidaktentuan ekonomi global yang semakin meningkat dan potensi kelembapan domestik pada tahun itu.

“Oleh itu, kami jangka kadar terminal adalah sekitar 3.00 peratus hingga 3.25 peratus, selaras dengan purata OPR jangka panjang.

“Selepas itu, kami menjangkakan BNM akan mengekalkannya tidak berubah untuk sepanjang 2023,” katanya.

BNM sudah menaikkan OPR secara kumulatif 100 mata asas kepada 2.75 peratus sejak Mei 2022 berikutan tekanan permintaan yang meningkat di tengah-tengah pemulihan ekonomi domestik yang kukuh dan turun naik tidak menentu yang lebih tinggi dalam pasaran kewangan.

KAF Investment Bank Bhd berpandangan bahawa BNM belum selesai dengan kitaran meningkat kadar penanda aras pinjaman dan deposit di negara ini.

Ia menjangkakan bank pusat itu akan terus mengetatkan dasar monetarinya dengan OPR meningkat 50 mata asas kepada 3.25 peratus pada separuh pertama 2023 dan dijangka kekal pada paras itu menjelang akhir 2023.

Katanya, jangkaan itu lebih tinggi berbanding 3.00 peratus sebelum ini memandangkan bank pusat berusaha untuk menyediakan penampan dasar yang lebih besar terhadap kesan buruk yang tidak dijangka peristiwa ekonomi dan tekanan inflasi yang lebih tinggi daripada jangkaan.

“BNM dijangka menamatkan kitaran kenaikan kadarnya apabila tanda-tanda pertumbuhan perlahan dalam data ekonomi mula muncul, berkemungkinan pada pertengahan 2023,” katanya.


MOF pantau kesan kenaikkan OPR terhadap peminjam

Kementerian Kewangan (MOF) sedang memantau kesan kenaikan Kadar Dasar Semalaman (OPR) ke atas jumlah bayaran balik pinjaman pengguna, kata Timbalan Menteri Kewangan 1 Datuk Mohd Shahar Abdullah.

Beliau berkata, pada masa sama, MOF menerusi Bank Negara Malaysia (BNM) turut meningkatkan usaha memberi pemahaman kepada orang ramai mengenai kenaikan OPR tersebut, lapor Bernama.

Menurutnya, keputusan BNM menaikkan OPR sebanyak 50 mata asas kepada 2.25 peratus berbanding 1.75 peratus itu juga diambil apabila petunjuk ekonomi dalam keadaan yang baik.

“Apabila petunjuk ekonomi seperti kadar pengangguran menurun dan pelaburan langsung asing (FDI) meningkat, BNM akan menaikkan OPR.

“Jumlah kenaikan OPR ini jika dibandingkan dengan keadaan sebelum pandemik juga masih terkawal.

“Justeru, Kementerian Kewangan melalui BNM sedang pergiatkan usaha untuk memberi pemahaman kepada rakyat melalui tindakan (kenaikan OPR) di media masa dan media sosial,” katanya pada sesi soal jawab di Dewan Negara, hari ini.

Beliau menjawab soalan tambahan Senator Nuridah Mohd Salleh mengenai kenaikan OPR dan usaha MOF memberi kefahaman mengenainya kepada rakyat.

Nuridah turut bertanya mengenai tempoh jangkaan ekonomi negara berada dalam situasi inflasi dan apakah benar ekonomi kini ke arah hiperinflasi.

Menjelaskan perkara itu, Mohd Shahar berkata kerajaan telah melaksanakan pelbagai langkah bagi mengawal peningkatan harga barangan dan perkhidmatan keperluan asas termasuk kawalan harga bagi barangan dan perkhidmatan terpilih.

Ini khususnya melalui pemberian subsidi harga bahan api dan makanan terpilih serta rebat elektrik untuk pengguna domestik yang telah membantu memastikan kadar inflasi negara bagi Jun 2022 di tahap sederhana berbanding negara lain.

Beliau berkata, kadar inflasi mencatat 3.4 peratus pada Jun 2022, didorong oleh kumpulan makanan dan minuman bukan alkohol (6.1 peratus), pengangkutan (5.4 peratus) serta restoran dan hotel (5.0 peratus).

“Langkah ini seterusnya dapat mengelakkan hiperinflasi iaitu apabila kadar inflasi kekal pada tahap sangat tinggi dari satu bulan ke satu bulan sehingga boleh menghakis nilai mata wang sesebuah negara.

“Selain itu, dasar fiskal dan dasar monetari semasa juga kekal akomodatif dalam memastikan inflasi negara berada pada tahap yang terkawal,” katanya.


Seorang lagi individu pulang Umrah sah positif Omicron di Perak

Seorang lagi warga tempatan yang baharu pulang dari menunaikan umrah di Arab Saudi, baru-baru ini disahkan positif varian Omicron di Perak.

Terdahulu, kes pertama dikesan membabitkan seorang pengembara wanita bukan warganegara berusia 19 tahun yang tiba di Malaysia pada 19 November lalu.

Kes terbaharu varian tersebut disahkan Pengerusi Jawatankuasa Kesihatan, Sains, Alam Sekitar dan Teknologi negeri, Mohd. Akmal Kamarudin yang berkata hanya seorang sahaja jemaah dari negeri ini yang tiba dari Arab Saudi di Lapangan Terbang Antarabangsa Kuala Lumpur (KLIA), Sepang yang dilaporkan positif Covid-19 melibatkan varian Omicron, manakala selebihnya negatif.

“Di Perak ada satu kes rakyat tempatan balik daripada menunaikan umrah dijangkiti varian Omicron menjadikannya kes kedua dilaporkan selepas kes pertama melibatkan pelajar dari Afrika sebelum ini.

“Kes kedua ini dikesan semasa individu berkenaan menjalani kuarantin selepas pulang dari Arab Saudi dan tindakan pantas kerajaan dapat membendung penularan,” katanya hari ini.

Beliau terdahulu merasmikan majlis penutup Hari Alam Sekitar Negara 2021 Peringkat Negeri Perak.

Menurut Mohd. Akmal, keadaan masih terkawal meskipun Perak mencatatkan kes kedua melibatkan varian Omicron memandangkan kerajaan negeri bersama agensi dan jabatan terlibat sentiasa memantau perkara tersebut.

“Setakat ini keadaan di Perak masih terkawal kerana ia melibatkan usaha pelbagau pihak serta semua individu yang dikuarantin dipakaikan gelang digital bagi mengesan pergerakan mereka.

“Selain itu Pejabat Kesihatan Daerah (PKD) juga sentiasa memantau individu-individu yang dikuarantin disamping kerjasama di kalangan jemaah umrah yang pulang menjalani kuarantin di rumah,” katanya lagi.

Mohd. Akmal turut menasihatkan jemaah umrah agar sentiasa mematuhi prosedur operasi standard (SOP) yang ditetapkan dengan menjalani kuarantin selama tujuh hari.

“Jangan balik umrah menganggap perkara ini sebagai remeh kerana tiada simptom hingga menerima tetamu, rupa-rupanya tidak sedar ada membawa virus ini.

“Kita minta kerjasama semua pihak termasuk agensi pelancongan untuk mengingatkan peserta agar terus berdisiplin menjalani kuarantin bagi mengekang penularan varian ini,” katanya.

Sementara itu, difahamkan individu yang dilaporkan positif Covid-19 melibatkan varian Omicron berkenaan tiba di KLIA pada 14 Disember lalu.

Individu berkenaan berada di kategori kedua jangkitan Covid-19 selain turut menunjukkan simptom jangkitan.


Rumusan PAU : Zahid calon PM, tiada peletakan jawatan Kluster Menteri

Ramalan kononnya Perhimpunan Agung UMNO 2020 (PAU) akan panas meleset sama sekali, persidangan kali ini hanya mengesahkan Datuk Seri Ahmad Zahid Hamidi sebagai calon Perdana Menteri dan gesaan peletakan jawatan tidak disambut Kluster Menteri.

Wakil pembahas yang dipilih oleh Presiden UMNO seperti diramal akan menyokong ucapan dasar dan menjadi pak turut yang hanya akan mengampu setiap kata-kata Zahid, jika kritik mereka akan menerima balasan dilabel sebagai ‘pengkhianat’.

Gesaan Zahid yang mahu hubungan kerjasama dengan Bersatu diputuskan mendapat sokongan padu daripada pembahas, mereka menyokong membuta-tuli tanpa berfikir panjang akan implikasi yang bakal dihadapi pada pilihan raya umum nanti.

Zahid dalam ucapan dasarnya menekankan UMNO perlu menjadi ketua dalam kerajaan dan bukan dipimpin, ia secara tidak langsung beliau cuba menonjolkan dirinya adalah calon paling layak untuk diangkat menjadi Perdana Menteri.

“UMNO harus kembali kepada fitrah asalnya. UMNO memimpin bukan untuk dipimpin. UMNO memerintah bukan untuk diperintah. UMNO harus berdiri megah memperkasakan Barisan Nasional,” kata beliau dalam ucapan dasar pagi tadi.

Zahid yang didakwa cuba menjalinkan kerjasama dengan Ketua Pembangkang, Datuk Seri Anwar Ibrahim dan DAP sebelum ini juga membuat pusingan U apabila dalam ucapannya menegaskan mereka menolak Anwar sekaligus mengesahkan lagi UMNO akan meletak Zahid sebagai calon Perdana Menteri.

Sokongan perwakilan semasa perbahasan juga cenderung memihak kepada Zahid, mereka juga sebulat suara memberikan kuasa kepadanya untuk menentukan masa yang sesuai untuk memaksa Menteri dan Timbalan Menteri UMNO meletak jawatan daripada Kabinet Tan Sri Muhyiddin Yassin.

Zahid juga memberi kata dua kepada PAS untuk kembali bersama UMNO, isyarat jelas untuk memaksa PAS supaya menerima beliau sebagai calon Perdana Menteri sekiranya memenangi pilihan raya umum kelak.

Bagaimananapun, ucapan dasar Zahid yang seakan memberi arahan supaya Menteri dan Timbalan untuk berundur daripada Kabinet juga tidak dilayan oleh kumpulan yang diberi gelaran “Kluster Menteri”.

Zahid berkata UMNO tidak mendukung gabungan politik Perikatan Nasional (PN) walhal hampir 14 pemimpin UMNO dilantik sebagai menteri dan timbalan menteri dalam Kabinet Muhyiddin.

“UMNO tidak pernah dan tidak akan mendukung gabungan politik dalam Perikatan Nasional.

“Ketetapan ini bukan hanya dari Majlis Kerja Tertinggi tetapi ia lahir dari suara akar umbi yang tidak senang dengan gelagat politik PPBM. Mereka berniat jahat untuk menghapuskan dan menggantikan UMNO,” katanya.

Malangnya, kata-kata Zahid itu seakan tidak dilayan oleh kumpulan “Kluster Menteri” ini sehingga terpaksa memberikan tempoh sehingga Ogos untuk mereka meletak jawatan daripada jawatan Kabinet.

Semakin jelas Zahid sebenarnya tidak mendapat sokongan yang padu walaupun tepukan dan teriakan dalam dewan di PWTC seakan beliau adalah wira kepada UMNO.


Menjelang sidang Parlimen esok, Zahid sahkan jalani kuarantin kendiri

Presiden UMNO, Datuk Seri Ahmad Zahid Hamidi memberi bayangan tidak akan dapat menghadiri Sidang Khas Parlimen yang akan bermula esok kerana perlu menjalani kuarantin kendiri selepas didapati positif Covid-19.

Ahli Parlimen (MP) Bagan Datuk itu berkata setakat ini berada dalam keadaan baik dan tidak mengalami simptom yang tidak diingini, ia selepas media melaporkan keputusan ujian calitan pada Jumaat lalu beliau didapati positif virus tersebut.

“Saya faham ramai tertanya-tanya mengenai keadaan saya selepas mendengar berita yang di luar jangkaan. Syukur alhamdulillah saya berada dalam keadaan baik tanpa sebarang simptom tidak diingini.

“Saya tidak mengalami demam, batuk, selesema atau apa-apa gejala lain,” katanya dalam kenyataan di Facebook.

Buat sementara waktu ini, Zahid berkata akan bekerja seperti biasa menerusi dalam talian.

“Sekarang ini saya menjalani kuarantin kendiri dan bekerja seperti biasa secara dalam talian.”

Semalam, Agenda Daily melaporkan salah seorang MP yang disahkan positif jangkitan Covid-19 merupakan seorang Presiden parti.

Sumber memberitahu, Presiden salah sebuah parti tersebut sebelum ini beria-ria mendesak agar sidang Parlimen dibuka dengan segera atas dakwaan kononnya kerajaan cuba berdolak-dalik.

Awal tadi, Agenda Daily mendedahkan selain tiga MP tersebut yang positif mereka turut dikesan menjadi kontak rapat kepada empat MP lain dan perlu menjalani kuarantin kendiri wajib selama 14 hari mengikut syarat yang ditetapkan oleh Kementerian Kesihatan Malaysia (KKM).

“Daripada laporan awal yang diterima, sekurang-kurangnya tiga Ahli Parlimen dikesan positif Covid-19 dan mereka menjadi kontak rapat kepada empat lagi rakan MP,” kata sumber.

Yang Dipertua Dewan Rakyat, Datuk Azhar Azizan Harun sebelum ini berkata hanya empat MP yang masih belum menerima suntikan vaksinasi sementara lebih 95 peratus MP sudah melengkapkan dua dos suntikan vaksin Covid-19.

Daripada jumlah tersebut, baki 35 peratus sudah menerima sekurang-kurangnya satu dos vaksin, ia bagaimanapun empat MP tersebut tetap dibenarkan hadir ke persidangan Dewan Rakyat tetapi perlu berhati-hati dengan risiko jangkitan.

Sidang Khas Parlimen itu akan diadakan selama lima hari pada 26, 27, 28 dan 29 Julai serta 2 Ogos ini, ia pertama kali semenjak Proklamasi Darurat diisytiharkan pada Januari.


Kapal selam Tentera Nasional Indonesia hilang

Tentera Nasional Indonesia (Angkatan Laut) mengesahkan sebuah kapal selamnya dengan 53 kru hilang di perairan sekitar 95 kilometer di utara Bali, pada Rabu.

Panglima TNI Marsekal Hadi Tjahjanto mengesahkan kapal selam buatan Jerman pada 1981, KRI Nanggala-402, terputus hubungan kira-kira jam 4.30 pagi tadi waktu Indonesia Timur.

Kapal ini menjalani proses pemulihan selama dua tahun di Korea Selatan dan siap pada 2012.

“Baharu sahaja dibenarkan menyelam. Setelah diberi kebenaran langsung hilang hubungan,” kata Hadi seperti dilaporkan Kompas.id, hari ini.

Katanya, gerakan besar-besaran dilakukan sejurus hubungan terputus namun sehingga kini belum ditemukan.

Beliau berkata, TNI juga meminta bantuan Singapura dan Australia yang memiliki kapal penyelamat kapal selam.

Mengikut laporan awal, KRI Nanggala-402 berada pada kedalaman 700 meter. Ia sepatutnya menyertai latihan di Laut Bali yang dijadualkan Khamis.

Indonesia pada masa lalu mempunyai armada 12 kapal selam yang dibeli dari Kesatuan Soviet untuk melakukan rondaan di perairan kepulauannya yang luas.

Tetapi sekarang ia hanya memiliki lima armada termasuk dua kapal selam Jenis 209 buatan Jerman dan tiga kapal Korea Selatan yang lebih baharu. – Agensi


Sifar kematian akibat Covid semalam, kali pertama sejak 18 bulan: KKM

Tiada kematian akibat komplikasi Covid-19 direkodkan di seluruh negara dalam tempoh 24 jam semalam (Ahad, 19 Jun 2022), lapor Kementerian Kesihatan (KKM) hari ini.

Ia menyamai rekod kali terakhir sifar kematian yang dicatat pada 18 Disember 2021 apabila tiada pesakit yang meninggal dunia akibat Covid-19. Virus SARS-CoV-2 mula melanda Malaysia sejak Januari 2020.

Jumlah kematian tertinggi akibat komplikasi Covid-19 yang pernah direkodkan di negara ini ialah sebanyak 592 kes, termasuk 88 pesakit yang meninggal dunia di luar fasiliti kesihatan (BID), menurut rekod laman sesawang Github KKM yang dikemas kini tengah malam tadi.

Jumlah kematian tertinggi yang direkodkan sepanjang 2022 pula ialah sebanyak 115 kes pada 2 Mac lalu.

Sehingga semalam, kumulatif kematian akibat Covid-19 kekal pada 35,732 kes, termasuk 7,579 kes BID.

Berikut adalah pecahan kumulatif kematian akibat Covid-19 mengikut negeri sehingga 19 Jun 2022:

Sementara itu, KKM juga melaporkan jangkitan baharu dalam tempoh 24 jam semalam turun mendadak kepada 1,690 kes daripada 2,127 yang direkodkan pad Sabtu.

Daripada jumlah jangkitan baharu itu, 1,260 kes melibatkan individu yang telah menerima suntikan dos penggalak vaksin Covid-19; penerima dua dos (285 kes); individu tidak divaksinasi (133 kes); dan penerima belum lengkap vaksinasi (12 kes).

Jumlah kes baharu itu menjadikan kumulatif positif sejak Januari 2020 sebanyak 4,540,612 kes, dengan 4,478,936 pesakit telah sembuh, termasuk 2,108 yang pulih semalam.

Sehingga semalam juga sebanyak 25,944 kes masih aktif, turun berbanding 26,363 kes yang direkod pada Sabtu.

Pesakit yang masih menjalani kuarantin di rumah juga turun kepada 24,906 kes, berbanding 25,350 pada Sabtu, namun jumlah yang ditempatkan di PKRC meningkat kepada 15 pesakit berbanding hanya lapan pada Sabtu.

Sementara itu, jumlah individu yang menerima rawatan di hospital akibat Covid-19 sehingga semalam meningkat kepada 1,000 kes daripada 981 pesakit pada Sabtu.

Jumlah pesakit yang dimasukkan ke unit rawatan rapi pula kekal 23 kes, dengan 15 pesakit memerlukan alat bantuan pernafasan.

Berikut adalah pecahan kes harian semalam serta kumulatif positif sejak 2020 mengikut negeri:


Ada maklumat dalam laporan siasatan kapal TLDM dipadam

Beberapa perenggan dalam Laporan Jawatankuasa Siasatan Tadbir Urus, Perolehan dan Kewangan Kerajaan (JKSTUPKK) berkaitan enam kapal tempur pesisir pantai (LCS) Tentera Laut Diraja Malaysia (TLDM), dipadam.

Pemadaman perenggan 2.39.1; 2.39.2; dan 2.39.4 dalam Jadual 9; 10; 11; dan 10, laporan berkenaan dibuat setelah mendapat nasihat Jabatan Peguam Negara (AGC).

Makluman mengenai pemadaman itu dibuat dalam surat kepada Sekretariat Jawatankuasa Kira-Kira Wang Negara (PAC) bertarikh hari ini, yang ditandatangani Timbalan Ketua Setiausaha Kanan Jabatan Perdana Menteri, Datuk Sollehhuddin Alyubi Zakaria.

Bagaimanapun, beliau tidak menyatakan sebab beberapa perenggan berkenaan dipadam.

Surat itu didedahkan kepada umum oleh Pengerusi PAC Wong Kah Woh dalam satu kenyataan di Facebook beliau hari ini.

Menurut Wong, PAC telah dimaklumkan bahawa Laporan JKSTUPKK telah dinyahklasifikasikan dan jawatankuasa itu telah menerima salinan dokumen berkenaan.

“Ini adalah lanjutan daripada syor PAC pada 4 Ogos lalu dan keputusan Kabinet pada 10 Ogos.

“PAC akan muatnaikkan laporan ini ke laman sesawang PAC untuk rujukan semua,” katanya.

Semalam, Senator Lim Hui Ying membentangkan usul supaya Dewan Negara membahaskan laporan PAC berhubung perolehan LCS, yang mendedahkan pelbagai penyelewengan dan salah guna kuasa dalam keseluruhan projek itu.

Seramai 10 ahli Dewan Negara membahaskan usul itu termasuk Senator Datuk Razali Idris dan Senator Muhammad Zahid Md Arip yang menggesa kerajaan antara lain mewujudkan Suruhanjaya Siasatan Diraja (RCI) bagi menyiasat projek LCS.

Mereka antara lain melahirkan kebimbangan mendalam sekiranya sesuatu isu sebesar ini tidak disiasat, ia akan mencemarkan nama dan kedudukan Yang di-Pertuan Agong sebagai panglima tertinggi Angkatan Tentera Malaysia.

Mereka juga percaya bahawa RCI boleh memberikan ketelusan kepada penyiasatan projek itu, serta memberi keyakinan kepada rakyat.

Skandal terbaharu yang menggegarkan negara setelah 1Malaysia Development Berhad (1MDB) yang sekali gus menumbangkan Barisan Nasional (BN), khususnya UMNO, pada Pilihan Raya Umum Ke-14 (PRU-14), meletus susulan pendedahan Jawatankuasa Kira-Kira Wang Negara (PAC) pada 4 Ogos lalu.

Dalam pendedahan itu PAC berkata kerajaan BN/UMNO telah memberikan lebih RM6 bilion wang rakyat kepada Boustead Naval Shipyard Sdn Bhd (BNS) untuk projek pembinaan enam kapal LCS, yang keseluruhannya bernilai lebih RM9 bilion.

Pengerusi PAC Wong Kah Woh berkata BNS telah membelanjakan semua RM6 bilion yang diberikan kerajaan untuk pembinaan enam kapal LCS itu.

Untuk rekod, kontrak pembekalan enam kapal LCS itu diberikan ketika Datuk Seri Najib Razak menjadi Perdana Menteri dan Datuk Seri Ahmad Zahid Hamidi sebagai Menteri Pertahanan sebelum digantikan Hishammuddin.

Ia bermula dengan pemberian surat anugerah pada 2011 disusuli penyerahan kontrak kepada BNS pada 2014 untuk membina enam kapal LCS.

Semua kapal itu sepatutnya diserahkan tahun ini, tetapi sehingga kini bukan sahaja tidak diserahkan sebaliknya sebuah LCS pun belum lagi siap sedangkan RM6 bilion telah diberikan oleh kerajaan semata-mata untuk BNS melaksanakan projek itu.

Seperti 1MDB, projek kapal LCS ini turut berlaku ketika BN dan UMNO memerintah negara.


Mahkamah sivil tiada kuasa semak keputusan Mahkamah Syariah, kata peguam

Mahkamah Tinggi Kuala Lumpur hari ini diberitahu bahawa mahkamah sivil tidak mempunyai kuasa untuk menyemak keputusan yang telah dibuat oleh Mahkamah Syariah dan ia adlah muktamad.

Ini kerana, Mahkamah Syariah telah diberi kuasa sepenuhnya mengikut undang-undang bagi menafikan seorang wanita yang dilahirkan sebagai Islam daripada meninggalkan agama itu dan memeluk Buddha dan Konfusianisme.

Peguam Persekutuan Mohammad Sallehuddin Ali berkata Perkara 121(1A) Perlembagaan Persekutuan dengan jelas menyatakan bahawa mahkamah sivil tidak mempunyai bidang kuasa terhadap perkara di bawah mahkamah Islam.

“Peruntukan itu adalah untuk menghentikan pihak yang terkilan datang ke mahkamah sivil untuk menyemak keputusan Mahkamah Syariah,” katanya yang mewakili kerajaan dalam membantah usaha seorang wanita berusia 32 tahun untuk memulakan cabaran undang-undang untuk keluar Islam.

Mohammad Sallehuddin mengemukakan bantahan terhadap permohonan kebenaran kehakiman oleh wanita itu dihadapan Hakim Datuk Ahmad Kamal Md Shahid.

Terdahulu, wanita yang dilahirkan sebagai penganut agama Islam itu mendakwa dia tidak pernah mengamalkan agama terbabit dan ibunya memberikan kebebasan sepenuhnya untuk memilih agama.

Katanya, dia sebelum itu ke Mahkamah Tinggi Syariah untuk mendapatkan perintah keluar daripada agama Islam kerana ingin mengamalkan agama Buddha.

Tidak lama selepas dia memfailkan permohonan itu, mahkamah memerintahkan dia menjalani 12 sesi kaunseling, memetik laporan FMT.

Selepas itu, mahkamah menolak permohonannya untuk keluar Islam, dan memintanya menghadiri lebih banyak sesi kaunseling. Apabila merayu, Mahkamah Rayuan Syariah mengekalkan keputusan itu.

Wanita terbabit kemudiannya ke mahkamah sivil dalam usaha untuk membatalkan keputusan Mahkamah Syariah. Dia mendakwa keputusan untuk menolak permohonan “penukaran untuk keluar” melanggar Artikel 11, yang menjamin kebebasan beragama seseorang.

Ahmad Kamal kemudian bertanya kepada Salehuddin, bagaimana jika keputusan Mahkamah Syariah adalah “salah”.

Salehuddin menjawab: “Sama ada keputusan itu betul atau salah, ia tamat di situ. Jika tidak, semua orang (yang tidak berpuas hati) akan datang ke mahkamah sivil.”

Beliau berkata Mahkamah Syariah bukan “tribunal, di mana pihak yang kalah boleh datang ke mahkamah sivil untuk mencabar satu keputusan”.

“Tribunal tidak diberi perlindungan seperti Perkara 121(1A),” katanya.


Gerakan Ketua AMK akan sekat agenda Anwar heret kerjasama PKR-UMNO

Ketika Presiden PKR, Datuk Seri Anwar Ibrahim sedang asyik dengan cita-cita untuk menjayakan kerjasama dengan UMNO, tiba-tiba Ketua-Ketua Angkatan Muda Keadilan (AMK) negeri yang menyokong kuat usaha tersebut disingkirkan daripada jawatan mereka.

Ketua AMK Selangor, Najwan Halimi dan Ketua AMK Perlis, Nor Azam Karap antara pengikut setia Anwar yang disingkir, malah mereka berdua sering mengeluarkan kenyataan senada dengan bos mereka yang membuka pintu kepada UMNO untuk bekerjasama.

Ia termasuk, Naib Ketua AMK, Syed Badli Shah Syed Osman yang sering mengeluarkan kenyataan kuat memihak kepada UMNO selari dengan pendirian Anwar.

Kumpulan ini adalah kartel baharu yang dikatakan dikepalai orang kanan Anwar yang juga Setiausaha Politiknya, Farhash Wafa Salvador Rizal Mubarak.

Ketua AMK Nasional Akmal Nasrullah Mohd Nasir yang merupakan anak didik Rafizi Ramli berseteru dengan kem Farhash Wafa Salvador, pergaduhan secara terbuka sebelum ini memberikan gambaran sebenar perpecahan tersebut bukan kecil dan ia semakin menjadi barah dalam parti.

Sumber PKR mendedahkan, Akmal Nasir membuat keputusan memecat dua Ketua AMK yang dianggap kesayangan Anwar tanpa merujuk kepada pucuk pimpinan terlebih dahulu, malah Najwan sendiri berkata akan bertemu dengan Ketua Pembangkang itu untuk membangkitkan isu berhubung pemecatannya.

Sekiranya keputusan Akmal Nasir itu mendapat restu Anwar, sudah pasti kumpulan pro-Farhash ini mengetahuinya terlebih dahulu tetapi ia berlaku secara mengejut sehingga menimbulkan spekulasi bakal wujud perpecahan dalaman baharu parti itu.

Bagaimanapun, keberanian Akmal Nasir ini dilihat pemerhati politik menerima restu daripada Rafizi, ia suatu yang mustahil untuk Ahli Parlimen Johor Bahru itu mengambil tindakan sebegitu tegas walaupun diketahui kumpulan tersebut mempunyai hubungan rapat dengan Anwar.

Walaupun berisiko, Akmal Nasir lebih mengutamakan nasihat mentornya, Rafizi yang banyak menasihati dan membantunya naik sehingga menjadi Ketua AMK Nasional.

Namun, langkah-langkah ini dilihat mempunyai kaitan dengan usaha Anwar untuk menjayakan kerjasama dengan UMNO menerusi rundingan dengan Datuk Seri Ahmad Zahid Hamidi.

Berbeza dengan kumpulan pro-Anwar dalam PKR yang dilihat semakin kemaruk kuasa, ditambah pula dengan ura-ura Anwar semakin menghampiri tampuk kuasa di Putrajaya, kumpulan Akmal Nasir atau Rafizi ini lebih mempunyai idealisma dan berpegang teguh kepada ideologi parti iaitu menolak perasuah atau kleptokrat yang merosakkan negara.

Kumpulan dengan idealisma ini tidak dapat menerima tindakan Anwar yang berterusan berunding dengan kumpulan ‘Kluster Mahkamah’ UMNO untuk membentuk kerajaan bersama.

Idea untuk meletak Zahid sebagai Timbalan Perdana Menteri (TPM) juga ditolak sama sekali, ia selepas difahamkan Anwar sudah berjanji kepada Zahid untuk memberikan jawatan tersebut kepadanya jika berjaya menjatuhkan kerajaan Perikatan Nasional (PN).

Perkembangan terbaharu ini mungkin akan memberi gambaran PKR bakal berdepan satu lagi krisis sekiranya Anwar mahu mengambil tindakan terhadap Akmal Nasir kerana tindakan tersebut akan dilihat cubaan untuk mematikan langkah Rafizi daripada luar untuk menyekat cita-cita Anwar menjadi Perdana Menteri Ke-9.

Jika dahulu bekas Timbalan Presiden PKR, Datuk Seri Azmin Ali menggagalkan usaha Anwar menjadi PM, adakah kali ini sekali lagi orang kepercayaannya akan menggagalkan usaha beliau?


Tajuddin sudah sahkan siapa punca MN jadi porak-peranda, kata PAS

Punca kerjasama Muafakat Nasional (MN) yang terjalin jadi porak-peranda sudah diketahui berpunca daripada siapa, kata Datuk Awang Hashim.

Ahli Jawatankuasa PAS Pusat itu berkata pendedahan oleh bekas ahli Majlis Tertinggi (MT) UMNO, Datuk Seri Tajuddin Abdul Rahman membuktikan selama ini MN jadi huru-hara disebabkan krisis dalaman UMNO sendiri apabila terdapat pemimpinnya yang mementingkan diri sendiri.

“Kenyataan Datuk Seri Tajuddin ini mengesahkan bahawa siapa yang memporak-perandakan MN. Daripada kami? Kami sudah tahu tetapi berdiam diri sebab tak mahu merosakkan perpaduan kita.

“Sebab itu apa saja serangan ke atas PAS, kita tak jawab sangat macam itik patah kaki. Cuma sekali sekala kita bagi reaksi segera kepada serangan PAS dalam MN. Tetapi jawapan daripada Datuk Seri Tajuddin itu adalah jawapan kepada apa yang berlaku dalam MN dari mula lagi sehingga sekarang,” katanya dipetik laporan Utusan Malaysia hari ini.

Zahid ini dilaporkan berkata kerjasama UMNO dan PAS melalui MN perlu dilupakan pada pilihan raya umum ke-15 (PRU-15).

Semalam, Tajuddin mendedahkan pelbagai kepincangan di dalam UMNO, termasuk mengatakan Presiden parti, Datuk Seri Ahmad Zahid Hamidi berbohong mengenai laungan “No DAP No Anwar” sedangkan pemimpin atasan parti memberi sokongan kepada Datuk Seri Anwar Ibrahim sebagai calon PM.

Menurut Tajuddin, Zahid juga sebenarnya mempunyai cita-cita mahu menjadi PM, dan penamaan Datuk Seri Ismail Sabri Yaakob sebagai PM dan “poster boy” Barisan Nasional (BN) sebenarnya hanya umpan supaya disegerakan PRU-15.

“Tak boleh pakai cerita poster boy ini semua, ini semua umpan… umpan kepada PM supaya dia bersetuju mengadakan pilihan raya (segera).

“Bila ada pilihan raya, dia (Zahid) masih nak bertanding, jadi Presiden parti, kalau menang UMNO, tak menang pun tapi UMNO jadi parti komponen utama dalam kerajaan baharu, dia lah jadi PM,” kata Tajuddin.

Dalam pada itu, Tajuddin juga menggesa supaya Zahid berundur dan melepaskan jawatannya kerana terpalit dengan kes mahkamah yang menyebabkan imej parti tersebut tercalar.

Menyentuh pelawaan PAS Perak terhadap Tajuddin yang kini dilantik sebagai Duta Besar Malaysia ke Indonesia itu, kata Awang, ia akan dibincang dan diputuskan di peringkat pimpinan parti.

“Sebagai organisasi (parti) kami belum buat apa-apa keputusan. Itu (Pelawaan) hak peribadi, sapa-sapa boleh cakap dan bukan organisasi (parti) punya keputusan.

“Pandangan peribadi dia punya asas fakta yang tak boleh dikeluarkan dia buat tawaran, mesti ada alasan mungkin sebab berlaku di Perak dan PAS Perak yang buat tawaran,” katanya.


Larry gesa Zuraida tubuh parti baharu, tidak ganggu PBM lagi

Presiden Parti Bangsa Malaysia (PBM), Datuk Larry Sng meminta bekas ahli Parlimen Ampang, Datuk Zuraida Kamaruddin menubuhkan parti baharu dan tidak lagi menganggu PBM yang telah menolaknya.

Beliau berkata demikian sebagai menjawab bantahan Peguam Negara terhadap tindakan undang-undang diambil Zuraida untuk diiktiraf secara rasmi sebagai presiden PBM.

Wakil undang-undang dari Jabatan Peguam Negara (AGC) memaklumkan kepada Mahkamah Tinggi di Kuala Lumpur semalam bahawa bantahan itu selaras dengan keputusan Jabatan Pendaftaran Negara (RoS) untuk mengiktiraf Larry sebagai presiden parti.

Larry enggan mengulas lanjut mengenai kes mahkamah itu, namun berkata tarikh perbicaraan di mahkamah telah ditetapkan, menurut Borneo Post.

Dalam permohonannya yang difailkan bulan lepas, bekas Menteri Industri Perladangan dan Komoditi itu juga memohon perisytiharan bahawa tindakan RoS mengisytiharkan Datuk Larry Soon @ Larry Sng Wei Shen sebagai presiden parti adalah menyalahi undang-undang dan tidak munasabah.

Beliau juga memohon perintah mandamus untuk memaksa RoS mendaftar dan mengiktirafnya sebagai presiden PBM, berkuat kuasa mulai 7 Oktober tahun lepas.

Dalam permohonannya, Zuraida berkata PBM telah melantiknya secara sah sebagai presiden parti pada 7 Oktober lalu dan seterusnya RoS dimaklumkan mengenainya pada 27 Oktober.

Zuraida adalah bekas Ketua Wanita PKR sebelum menyertai Bersatu pada 2020 semasa Langkah Sheraton yang membawa kepada kejatuhan kerajaan Pakatan Harapan dan pertukaran pentadbiran kepada Perikatan Nasional.

Bagaimanapun, beliau meninggalkan Bersatu untuk menyertai PBM pada pertengahan tahun lalu dan terlibat dalam perebutan kepimpinan dengan Larry sebelum Pilihan Raya Umum Ke-15.

Zuraida dan 10 yang lain dipecat pada Disember tahun lalu dan diikuti dengan pengumuman majlis tertinggi parti yang baharu diketuai oleh Larry sebagai presiden pada Februari tahun ini.

Sebagai tindak balas kepada Zuraida yang meminta campur tangan mahkamah, Larry hari ini mengesahkan bahawa beliau adalah presiden yang sah yang diiktiraf oleh RoS, dan mana-mana dokumen yang menunjukkan sebaliknya adalah palsu.

Hakim Amarjeet Singh telah menetapkan 11 Mei untuk penjelasan dan memutuskan sama ada memberi atau menafikan kebenaran untuk Zuraida meneruskan semakan kehakiman.


Siti minat kumpul emas

Penyanyi nombor satu negara, Datuk Seri Siti Nurhaliza Tarudin mengakui beliau adalah peminat emas dan menjadikannya sebagai hobi selain untuk simpanan.

“Emas memang dekat dengan diri saya, malah emas menjadi antara koleksi kegemaran saya selain sesuai dijadikan aset peribadi,” katanya pada majlis pelancaran Wafer dan Dinar Emas Yayasan Pembangunan Ekonomi Islam Malaysia (YaPEIM) Edisi Khas Jubli Siti 25, hari ini.

Katanya, beliau sendiri mempunyai simpanan dinar dan wafer emas untuk jangka panjang.

“Jual beli emas boleh digunakan dalam situasi kecemasan selain boleh dijual balik dengan cara yang mudah selain melihat produk keluaran Edisi Khas kali ini khas untuk peminat yang sentiasa menyokong Siti selama berada di dalam industri sekali gus menjadi satu simpanan istimewa buat mereka,” katanya.

Wafer gram edisi khas 1 gram dijual dengan harga RM360 manakala bagi edisi khas dinar 4.25 gram pula dijual dengan harga RM1,350.

Sementara itu, YaPEIM menyasarkan perolehan RM12 juta menerusi jualan sebanyak 30,000 unit produk emas 999 edisi khas eksklusif Jubli Siti 25 Tahun.

Pemangku Ketua Pengarah YaPEIM, Parihah Hasan berkata, 30,000 unit edisi khas ini bergantung kepada permintaan semasa dan buat masa ini, pilihan 1.0 gram mendapat sambutan tertinggi.


49.3 peratus kanak-kanak terima dos pertama vaksin Covid-19

Seramai 3,699 lagi kanak-kanak berusia lima hingga di bawah 12 tahun melengkapkan suntikan dos kedua vaksin Covid-19 semalam, (Ahad, 3 Julai 2022), menurut Kementerian Kesihatan (KKM), hari ini.

Ini menjadikan jumlah mereka yang melengkapkan dua dos vaksin menerusi Program Imunisasi Covid-19 Kebangsaan Kanak-Kanak (PICKids) kepada 1,361,982 atau 38.4 peratus.

Sehingga semalam juga seramai 1,747,633 atau 49.3 peratus kanak-kanak lagi menerima dos pertama.

Sementara itu, lebih 62.25 juta dos vaksin telah diberikan kepada individu dewasa 18 tahun dan ke atas sejak PICK dilancarkan pada 24 Februari tahun lalu.

Daripada jumlah itu, 23,300,069 atau 99.1 peratus menerima dos pertama manakala 23,023,295 atau 97.9 peratus lagi menerima dos kedua.

Seramai 16,146,621 atau 68.6 peratus daripada individu yang melengkapkan dos kedua, telah menerima suntikan dos penggalak.

Sejak September tahun lalu hingga semalam juga seramai 2,907,172 atau 93.4 peratus remaja berusia 12 hingga 17 tahun telah lengkap divaksinasi, manakala 2,994,927 atau 96.2 peratus menerima sekurang-kurangnya satu dos.

Keseluruhannya lebih 71.26 juta dos vaksin telah diberikan sejak Februari tahun lalu hingga semalam, dengan 27,292,449 atau 83.6 peratus populasi Malaysia telah menerima dua dos, dan 28,042,629 atau 85.9 peratus menerima sekurang-kurangnya satu dos.


Proton perkenal SUV baharu X90

Pengeluar kereta nasional, Proton Holdings Bhd mengumumkan nama rasmi kenderaan tenaga baharua (NEV) yang juga kenderaan utiliti sukan (SUV) ketiganya, X90.

Ketua Pegawai Eksekutif Proton Dr Li Chunrong berkata pencapaian itu (pengenalan X90) menyusul ulang tahun ke-40 Proton dan ia menandakan pengenalan lebih banyak model NEV pada masa hadapan.

Model yang bakal mengukuhkan lagi kedudukan Proton sebagai pengeluar SUV utama negara memberi tiga penekanan iaitu premium, moden dan kereta keluarga.

“Ia juga selaras dengan matlamat kerajaan untuk menjadikan Malaysia sebagai hab bagi kenderaan generasi akan datang dan ini membuktikan walaupun selepas empat dekad, Proton masih memainkan peranan utama untuk membangunkan industri automotif tempatan,” katanya pada pratonton media di Subang Jaya, hari ini (28 Mac 2023).

X90 ialah model kenderaan utiliti sukan (SUV) ketiga Proton, selepas X70 dan X50.

Proton X90 serba baharu adalah model segmen baharu bagi Proton, iaitu segmen-D dan menjadi kenderaan tenaga baharu (NEV) pertama pengeluar kereta nasional itu.

Empat varian ditawarkan, iaitu tiga varian enam tempat duduk dan satu varian tujuh tempat duduk (varian standard hingga premium). Enam warna juga ditawarkan untuk model X90 ini.

Dari aspek rekaan, ia bukan sahaja premium malah menampilkan pendekatan tanpa sempadan yang dihasilkan Proton.

Kabin, Proton X90 tampil dengan rekaan moden dan mewah iaitu fokus kepada ketersambungan, gaya ergonomik dengan semua butang praktikal.

Tempat duduk ditampilkan dengan material lembut untuk pemanduan yang selesa khususnya perjalanan jarak jauh.

Konfigurasi enam dan tujuh tempat duduk juga menggunakan platform versatil maju dengan kelengkapan terbaik.

But belakang pula ditawarkan lebih luas dengan kapasiti 2,050 liter, sekali gus memberi penekanan kepada aspek kereta keluarga.

Dari aspek trenkuasa, Proton X90 menggunakan enjin 1.5L TGDi dengan sinergi 48V (bateri lithium ion) Sistem Motor Elektrik (EMS) iaitu teknologi mild-hybrid.

Dengan teknologi baharu mild-hybrid, Proton mendedahkan ia dapat meningkatkan kecekapan bahan api sebanyak 15 peratus berbanding enjin 1.5L TGDi biasa.

Model ini sudah melalui ujian sejauh 1.2 juta kilometer di jalan raya Malaysia membabitkan 96,000 jam ujian yang dilaksanakan manusia.

Proton turut mengambil beberapa pendekatan bagi memberi kelainan kepada X90 bahagian depan termasuk gril, fabrik, kulit, nama Proton dihasilkan di Malaysia, sekali gus memberikan perbezaan dengan produk asal Geely, iaitu Haoyue.

Timbalan CEO Proton, Roslan Abdullah, berkata harga Proton X90 akan diumumkan ketika pelancaran tidak lama lagi.

“Harga kompetitif dan mampu milik sebagaimana statusnya sebagai kereta premium moden dan untuk keluarga dengan ciri serta fungsi keselamatan termaju.

“Tarikh pelancaran dan bila tempahan akan dibuka juga akan diumumkan tidak lama lagi,” katanya pada sidang media selepas sesi prebiu media Proton X90 di sini, hari ini.

Roslan berkata, kilang Proton di Tanjung Malim sedang memasang X90 bagi memastikan stok lebih banyak sebelum tibanya hari pelancaran.

“Kita sedang meningkatkan stok bagi meminimumkan tempoh menunggu X90.

“Daripada aspek komponen, bahagian dan pengedar juga kita pelajari apa yang berlaku kepada model X lain. Justeru, untuk X90, Proton akan berusaha untuk tampil dengan lebih lancar,” katanya.


Hukuman berat ke atas jemaah haji tanpa permit: Arab Saudi

Kerajaan Arab Saudi mengulangi amaran akan mengenakan hukuman berat kepada mana-mana individu yang mengerjakan ibadah haji tanpa permit yang sah.

Jabatan Keselamatan Awam Arab Saudi berkata jemaah haji tanpa permit bakal berdepan dengan hukuman penjara, denda dan larangan memasuki negara berkenaan selama 10 tahun jika disabitkan kesalahan.

“Mana-mana rakyat tempatan yang ditahan membawa jemaah haji tanpa permit pula bakal berdepan hukuman penjara sehingga enam bulan dan denda sehingga SAR50,000 (RM61.600) bagi setiap kesalahan”, menurut jabatan itu dalam satu kenyataan, lapor Agensi Berita Arab Saudi (SPA).

Menurut kenyataan itu, pesalah dalam kalangan warga asing pula akan dihantar pulang ke negara masing-masing selepas selesai menjalani hukuman dan membayar denda, selain dihalang daripada memasuki Arab Saudi bagi tempoh yang ditetapkan”.

Arab Saudi mula mengenakan hukuman tegas bagi kesalahan operasi haji tanpa permit sejak tahun 2013.

Hukuman bagi pesalah warga asing termasuklah dihantar pulang serta-merta dan disenarai hitam daripada memasuki Arab Saudi selama 10 tahun.

Walaupun Arab Saudi membenarkan pemegang semua jenis visa menunaikan umrah sepanjang tahun, namun visa ini adalah terpakai di luar musim haji sahaja. – Bernama